Chin National Day Thuanthu Van Cung Lian (UK) Thuhmaihruai Chin National Day ni cu kan umnak hmun tin kim ah sunglawi zet ih hman a si thlang ding. Himi ni ah, kan Chin nunphung, thuam le lam pawl hmuhnak kan nei hlei ah, himi ni hi ziangtin a rak cang ti khal sim ringring a si. Cutin kan sim tik ah, kan sim dan, a bang aw cio lo. Mi tampi cun Chin National Day cu hlanlaisan ih kan rak hman mi “Miuk dan” kha siatbal in danthar a si mi Democracy ah kan thleng ni, mi hrek cun, Falam ih mipi 5000 lenglo tong khawm in thu rel cat a si ruang ah, Chin mi lungrualnak kan lang ter ni, mihrek cun Feb ni 20 nihi kan Chin thuanthu ah thupi mi ni a si rengreng tin khal Feb ni 20 sunloihnak ni, ti vek in a phunphun in sim a si. Cun, hlanlai kan pi le pu pawl in, a sansan ih an rak hman mi, miuk dan hi, rothil pakhat ih kan kilkhawi sawn ding mi a si. Himi dan siatral in dan thar kan thleng ni hi National day tiah ko a tlak lo tiah a ti tu khal an um. Daan thleng ni meimei, National Day ih ko a tlak lo ti tu khal kan um. Cun, thuanthu kan sim tik khal ah kan sim mi kum le ni thla khal a bang aw lo. Tahthimnak ah Chin National Day Golden Jubilee Magazine sung ah Pu Vum Thu Mawng ih homi Chin National Union Organization le mirang pawl an tonawk ni hi Robert Siang Lian in 1938 ah a si tiah a ngan. Asinan, Mindat Zuzin in cun 1940 ah a si tiah a ngan. Cun, mipi rasuak zat an sim mi khal a bang aw lo. Pu Vum Thu Mawng te pawl an rak cangvainak ruang ah kaih an tuar ih, cui kaih an tuar ni khal cu mihrek in Feb 20, 1939 ah tin an sim. Mi hrek in Feb 25 1940 tivek in a dang dang in kan sim cio. Cun, February ni 20 ih mipi a ra suak tu khal 5000 an kim thei lo lawlaw, Falam vek khuate ah khawiah an riak ding tivek, mahte ruahnak in a cang theilo tiah a eltu khal kan tam zet. Hi thu pawl sim fiang ding ah le Chin National Day kan pu le pawl in ziangruang ah Feb 20, 1948 hi an rak hril timi pawl zingzoinak ka rak nei. Nan thei cia vek in, kan mah Chin mi ih ngan mi pawl cu pakhat le pakhat kan bang aw lo tik ah, mirang pawl ih rak ngan ta mi pawl hi zum a um bik ding tiah, hi thu pawl ih London ih The British Library ah le Yangon ih National Archive Department pawl ah records pawl ka va hawl. Ni bang aw lo mi tete sim fiangnak Thuanthu kanzoh hlan ah ni a bang awi lo mi tete sim fiangnak nei hmaisa sehla. Chin National Day ni ih kan sim tambik mi cu 1918 Feb ni 20 ah U Vum Thu Maung te ho in Maymyo ah Chin Education Uplift Society (CEUS) an rak din timi hi a si. Himi thu hi Evidence ngaingai in cu ka hmu thei lo. Chin National Day thuanthu a ngan tu le speech a pektu hrekkhat pawl ka sut tik ah, Chin National Day Golden Jubilee Maganzie ta an lak sin mi a tam. Pu No Than Kap ih “A critical analysis of Chin National Day” timi sung ah, cangantu Mindat Zuzin hnen ah hi thu thawn pehpar aw in a rak sut dah nan, khatlam in Evidence ngaingai an hmuh thei lo. Pu Than ih ngan mi sung ah cun himi ni ah CEUS in Chin ram ah Kawl ca zir an cawl ter mi an duh duhlonak an phung tiah a sim. The Chin Education Uplift Society (one of the leaders was Vawmtu Mawng) made a protest against the decision of the British authorities to rescind the teaching of Burmese language in Chinland. Ka zingzoi thei tiang ah cu, himi hi 1918 ah cu a cang thei ding a bang lo. Ziang ah tile U Vum Thu Maung thu research ka tuah tikah, a nih hi 1900 ah a suak ih, a kum 17 a ti ah Mirang ralkap a lut ih, kum 18 (1918) ah cun Laitlang ah Mirang ralkap thawn ral a do rero lai. Maymyo ih a umnak cu 1922 lam lawng in a si lai. Pu VTM ih kuttang ih hna rak ṭuantu Pu Sein Yaw Aung in cun, hi ni hi 1922 Feb 20 ni ah a cang mi a si tiah i sim. Cunah cu, U Vum Thu Mawng khal Maymyo ih ralkap a ṭuan lai fang a si ih a si ding a awm ang zet. Cun, Chin ram ih Chin (Laizo) ih cazir hmaisabik ih Falam tlawng ah a si ih, 1925 kum ihsin zir thok a si. 1925 ihsin Kawl cazir an cawl ih, English le Chin (Laizo) in an rak zir. Tlawng hmin khal Varnarcular School tiah an thleng. Thlanglam Chin ram ah Cho ca an neinak hi 1935 lawng in a si lai. Cunah, 1918 ahcun, cutin Kawlca zir lo ding ih thu tuahmi a um hrih lo ih, ziangbik si pei protest an rak tuah timi hi evidence ngaingai in ka hmu thei lo. Asinan, hihi cu analysis base in ka sim mi si. Cun, Chin National Union Organiztion (CNUO) hi 1928 Februay 20 ah din a si tin mi tam pi in an sim ṭheu. Asinan, Pu Vum Thu Maung ih Memoir sungah cun 1934 kum (ni le thla ngan lo) ah kan din thei tiah a ngan. A dang ni le thla pawl cu Mirang pawl ih rak ngan mi documents pawl ka hawl thei ih, an rak ngan mi ni le thla pawl tla cu. 1) Kanpetlet in Mirang le Chin mipi tonkhawmnak – 1940 February 20 (See Document 1) 2) Mipi ra suak zat – 1000-1500 (See Document 2) 3) U Vum Thu Maung homi pawlkom in duhlonak langtertu – 200-300 (See Document 2) 4) U Vum Tu Maung le a ho pawl kaih an tong ni le, Thuthangca (Thurihyah) in an kaih thu an suah ni 18 April 1940 (Thurihyah). (See Document 3) Mirang pawl ih rak ngan mi records hi a hnget khoh mi records a si tiah kei cun ka pom. Curuang ah, a tlun ah ni a bang aw lo mi tete pawl hi hmailamah himi attach ka tuah mi records in a ṭhathnem pi ding tiah zumnak ka nei. Chin Ram Thuanthu Tawi Mirang pawl in Chin ram in ra uk hlan tiang ah kan mah dan le nunphung ten, kiangkap ih cawhpawlhnak (influence) tel lo in kum rei pi kan rak ding. Tlaisun pawl cun Democracy dan vek in, misenpi ih hrilmi “Fahlam Council” in kum reipi a rak uk hai. Cucu, Kawlram ih Frontier Area Administration Director a rak ṭuan dah tu HNC Stevenson in Tashon Democratic Council tiah a rak ko. Pengdang ahcun hnam le khua kilkhawi theitu ding milai, micak le mi ralṭha pawl in miuk ah an rak hril ih, tesinfa sawng aw dan in kan rak ukawk. Miuk pawl khal cun, an mah pakhat ih thuneihnak ih uk si cuang lo in, vengsuak upa hril in, vengsuak upa pawl thawn thurawn aw hnu in thuṭhen a rak si. Vengsuak upa pawl cu Khuangcawi thei tivek, milian sung in rak hril a si. Chinram zaten political system pakhat tang ah kan rak um lo nan, hnam khat le hnam khat tonawk ih pehtlaihnak cu a rak um ring ring. Cun, sumdawnnak lam khal ah pengkhat le phengkhat ah thilri zuarnak le thlengawk khal kan rak nei. Khua le Khua, Hnam le Hnam khal cu thazang cuhawnak (power) hrang ah kan rak do aw theu. Lenglam ihsin kan Chin ram in ra do tik khal ah hnam khat le khat karlak ih buainak tete tan in, lungrual ten kan rak do. Chinram lak ding ih Mirang pawl do ding ah, Sizang, Sukte le Kamhau pawl khal hmunkhat ah kom aw ih Mirang pawl thawn nasazet in an rak do aw. Mirang ralbawi. Gen. George White in “ka dodah mi ral pawl ah ngah harbik le neh har bik an si” ti tiang in a rak sim dah. Chinmi pawl do awknak ah, ralthat lamih sunloihnak pekmi Victoria Cross tiang Mirang ralkap pawl in an rak hmu. Tlaisun khua khal ah Tlaisun, Zahau, Hualngo, Khuangli le Falam peng pawl an rak khawm awk. Hakha peng khal ah Zokhua le Sakta khal Sakta ah an rak khawm awk. Cun Zotung le Senthang pawl khal Khawpi khua ah an rak khawm aw ih, an za ten Fahlam pi thawn pehtlaihnak nei in Mirang pawl cu an rak do. Kan Chinram pi miin in rak do tik ah, hnam le peng sung ih kan dang awknak tete pawl tan san in kan Chinram humhim dingah lungrual zet in kan rak do. Mirang pawl in Chin ram an uk hnu ah, an mai hrang ih uknak olsamnak ding ah, Miuk pawl hnen ah thuneihnak tum zet pek in, Miuk pawl hmang in, kan ram in rak uk. Mi uk in mipi hnen ah siah an khong, cui siah pawl cu Mirang pawl thawn a hrek veve in an rak ṭhen aw. Cui siah pek mi pawl tel in Mirang pawl in Tlawng, Sizung, Lamzin pawl in rak tuah sak. 1930 hnu lam ih sin U Vum Tu Mawng ih homi Chin National Union Organization (CNUO) khal in mipi thazang thawn lungrual zet in zalennak ngah thei ding ah cangvaihnak nasazet in an rak nei. Kawlrawn ih zalennak ngahnak ding ih cangvaitu pawlkom pawl thawn khal pehtlaih awknak an rak nei. 1940 February ni 20 niah Mirang lamih thuneitu, Magwe Commissioner, Chinram Zipeng, Miuk, Khuauk pawl le U Vum Thu Mawng teih ho mi Chin National Union Organization pawl ton khawmawknak an rak nei ih Magwe Commissioner Mr.McCraken in, an dil mi pawl pek thei a si lo thu a sim tik ah duhlonak an rak lang ter. Chin ram Zipeng bawi in politics lam cangvaihnak neilo ding in ralrinnak tu le tu an pek. Asinan, an cawl duh lo ruang ah Mirang pawl in CNUO ih hotu pawl cu thawng an thlak. Hotu pawl thawng an tlak nan, mi dang an kai ih cangvaihnak an nor sinsin. Mirang pawl cun a cangvai tu pawl thawng an tlak vivo ih, cutin Chin mi hotu le mipi 135 lenglo an rak kai ih Falam, Hakha, Tedim, Mingyan le Katha thawnginn pawl ah thawng an rak thlak. Mi hrek cu Cooly tla an ṭuan ter. Leitlun ralpi voi 2 nak Chin ram ah a ra thelng tik ah, Mirang pawl cu India ah dung an sip ih Japan in rei lo te in rak uk. Chin ram ra kai tu Japan pawl khal Chin Hills Battalion, Chin Levies, Pu Vum Te Mawng homi ralkap pawl, Sukte/ Sizang Independence Army pawl le Mirang pawl in an rak dawi suak. Leitlun ralpi voi 2 nak a ṭheh hnu ah cun, Kawlram pi cu Zalennak ngah din din hmun a rak si thlang. Aungsan- Atlee cachuk hnu ihsin, tlangpar mi pawl in Burma ram sungah an tel duh a si ahcun an tel thei ti a si tik ah, ဖ.ဆ.ပ.လ cun Lai tlang ah ခ်စ္ၾကည္ေရးခရီစဥ္ in U Vum Thu Mawng le palai dang pawl a rak thlah. Cutin, Kawlram zalennak a ngah a si ah cun, Chin ram teh Kawlram ah kan kom ding maw timi thurel ding ah Miuk Pu Hlur Hmung, Pu Kio Mang le Pu Pum Za Maang le ṭonglettu Pu Kawl Sum cu 1946 kum ah, Panglong khua ih tuahmi thurelnak ah an rak tel. An ra tlun hnu, 1946 October thla ah Falam ah Chin ram kulh ih Miuk pawl le thuneitu 52 pawl ton khawm aw in thurelnak an rak nei ih, resolution pa 4 an rak suah. Cu pawl tla cu: 1) Chinram cu Mirang tangah um hrih ding, 2) Tlangparmi adang pawl thawn pawlkom aw ding,3) Chin mi pawl kan ṭhangso ih, kan mah hmailam thu kan mah ten kan lai rel thei ding dinhmun kan si ah cun, Burma ram kan kom ding, Cui din hmun kan si lo ah cun, Burma ram thawn a dang ten kan um ding thu an rak suah. Himi thurel nak tho tho ah, Pu Hlur Hmung, Pu Kio Mang le Pu Pum Za Maang tla cu 1947 ih tuah ding mi Panglong ah feh ding mi an lungkim. 1947 March 3-5 tiang Gangaw peng, Htilin ih tuah mi Chin-Bama Rualremnak (ခ်စ္ၾကည္ေရးညီလာခံ) cu Chin mipi 3000 le hotu thlanglam Chin ram ih sin U Vum Tu Mawng, saklam Chin ram ihsin Zokhua ihsin Pu Za Hu le Kawl aiawh in Dedok U Ba Cho thawn zatekom mipi 10,000 lai thurelnak an rak nei ih, hmailam ah bangrepten (တန္းတူညီတူ) in kan um tlang ding tiah lungkimnak an rak nei ih, Chin-Bama duhdawtawk nak theihternak lung khal an rak phun. 1947 ih tuahmi Panglong conference thawng in Kawlram pi sungah lut in Union of Burma tiih cang suak thei ding ah, kan pu le mi pathum pawl in hmin htoot nak an rak nei. Zalennak le Danthleng – Enquiry Commission 1948 January 4, niah Mirang hnen ihsin Zalennak kan ngah ih. 1947 Danhrampi vek in Chin Special Division hrang ah Chin Affairs Council (CAC) kan rak nei thok. CAC cun Chin ram ih ukawkdan thleng ding in hmaisabik ah an rak zuam. Mipi duhnak vek in, hlanlaisan ihsin Mirang san tiang kan rak hmang mi tesinfa sawngawk ih ukawkdan ihsin Democracy dan ih thleng ah Enquiry Commission cu Kumpi Acozah ih siannak in, 1948 kum Feb ni 6 ni ah an rak din. Enquiry Commission ih tumtah mi cu danthlengawk dingah Miuk pawl ih ruahdan le mipi ih ruah dan thei ding, Miuk dan thleng tikah Acozah ih thuneihnak hnaihnok lo ding dan pawl hawl in Kumpi Acozah hnen ah thuthunlut ding a si. Enquiry Commission cun 1948 Feb ni 12 ihsin ni 18 tiang Tedim, Falam le Hakha peng pawl ah mipi le Miuk pawl ih ruahdan an zirzoi. Cutin, an zirzoi rero lai cu Falam ih Kawlram pi Zalennak sunloihnak puaipi an tuah lai fang thawn a rak deng aw. Falam Khua ih Mipi 5000 tonkhawmnak Mi tampi cun, Falam ih mipi 5000 leng lo tonkhawm nak hi Miuk dan dunlonak thurel ding ih kokhawm mi ah an ruat ṭheu. A si hrimhrim lo, Kawlram pi Zalennak kan ngah mi sunloihnak ding ah tuahmi a rak si. Cutin mipi tampi an ra suak tik ah thurelnak khal an nei cih mi a si. Zalennak cu January ni 4 niah kan ngan nan, Rampi President rori le ramuk tu bawi pawl tel ding a si ruang ah Feb ni 19-22 ah an tuah naksan a si. Hi mi puai ah Rampi president Sao Shwe Taik a mah rori Falam ah a rak ra. Himi puai tuahnak ding hrang ah Kumpi Acozah ih budget Rupees/ 21000 an rak pek. Mi tampi cun Falam vek khua ah mipi 5000 rasuak thei cu a cang thei lo tiah an sim. Culai ih Hakha MP Pu Ro Thang in mipi 5000 kan kim a si tin a rak sim dah. Cun, culaiih Falam Zipeng Pu Tuang Hmung ih kumtin Report sung khal ah, mikhual 5000 lenglo kan nei tin a ngan mi kan hmu thei. Pu Tuang Hmung ih report sung ah Paletwa (culai in Rakhine saklam) ihsin palai pawl an ra thu, thupi zet in a ngan. Chin thuanthu ah hmaisabik thurelkhawm ih an ra telnak a si. Mi pakhat cu Paletwa ihsin Falam ah ke thawn rori a ra pok. Cuvek tho tho ih, himi puai le thurelnak ding hrang ah Kanpetlet, Matupi, Hakha le Tedim ihsin mikhual an ra suak cio. Falam peng sung ih Miuk pawl khal in, Falam ah pok cio ding in thu an rak suah. Mi hrekkhat cu, politics rel ding ah si lo in, Rampi President Sao Shwe Taik le Chin Affairs Minister U Vum Thu Mawng hmu duh ah an ra suak. Cui san ih a ra tel tu pawl ih simmi: Cozah hnatuan tu Pu Tuang Hmung ih Report hi kan hrang ah Evidence thabik a si. Kumpi Acozah ih budget Rupees 21000 a suah sak hi a rap thlak nasa. Culaisan ah siapi pakhat hi Repee 20 a rak si. Ralkap pakhat ih thlahlawh hi Rupees 15 a rak si. Budget le um, cuhleiah Chin thuanthu ah Chinmi pawl zalenzet ih thu an rel thei hmasabik can khal a si, cun Rampi President Sao Shwe Taike amah rori hmu ding thawn, mipi 5000 lenglo an ra suak cu mangbang a um lo nasa. Falam khua ih mipi 5000 Thurel khawmnak Thurel nak an thok pekte ah cun, Cozah lam ih palai, mipi lam ih palai tin palai teten thu an rel nan mipi pawl an tel vivo. Feb ni 20 niah Fimthiamnak lam, Harhdamnak lam le Transport lam thu pawl an rel. Cun, Enquiry Commission ih zingzoi rero lai mi ukawkdan thleng awk ding thu khal rel a si. Ukawkdan thleng aw ding ah Pu Thawng Za Khai in thu a thun lut ih Pu Sum Mang le Pu Thang Mawng in an lung kim pi. Hi thu hi can pek in an rel ih, a duh lo tu an um. Cuhrangah, meeting Chairman in Vote lak ding ih thu a rel cat. Vote an lak tikah ukawkdang thleng duh tu mipi 5000 an um ih, a duh lo tu 17 an rak um. Cutin, meeting Chairman in ukawkdan thleng ding in thu a rel cat. Pu Con Bik & Chin Chiefs Enquiry Commission ih Kumpi Acozah hnen ih pekmi Report Enquiry Commission cun, danthlengawk ding thu cu Feb 22-26 tiang zingzoinak an nei peh vivo. Feb ni 26 niah Cozah hnaṭuan Wanthock pawl thawn tonkhawm awknak an rak nei ih hmailam in an feh thei dan ding thu pawl an rak rel. Mipi in dan thleng ding an duh thu an hmu fiang nan, a san san ih kan rak hman mi dan hmakhatte ih thleng ding hi thil ol a rak si lo. Cutin, Enquiry Commission in an zingzoinak report cu Kumpi Acozah hnenah 1948 September ni 30 niah an rak pek. Report sung ih an dil mi cu, Miuk dan aiah Democracy dan hamng ding, cule Miuk pawl an sung lo nak ding in bawmnak pek ding pawl a si. Kumpi Acozah khal in lungkimnak a rak nei. Cutin, Chin Affairs Council in 1948 kum October ni 12 ih tuahmi Consstituent Assemby Parliament (တုိင္းျပဳျပည္ျပဳ လႊတ္ေတာ္ ညီလာခံ) ah danthleng ding cu Kumpi Acozah ih nemhnget nak a nei. Cun, Chin Affairs Council ih ngan mi “Chin Special Division Act 1948” khal cu nem hnget a si. Cui ni ihsin thok, Mirang pawl ih an rak tuah mi Chin Hills Regulation Acts 1896 cu a rak thi ih kan mah Chin mi pawl ih nganmi Chin Special Divison Acts 1948 rak hman a si. Chin National Day hrang ah “Ni” an hril 1948 ihsin 49 tiang, CAC cu danthleng aw ding, dan hmang ding mi pawl tuah, ṭhansonak lam le mipi hnen ih Democracy thu pawl zirhnak ah an can a cem ih Chin National Day hrang ziang khal an rak ruat man lo. 1950 kum ih sin Chin Affaris Council cun National Day nei ding thu an rel thok. Chin mi pawl hi Union of Burma sungah hmun dang dangah um hman seh la, unau suak khat, miphun pakhat kan si ruangah lungrualnak leh ṭuantlangnak a thupi tuk ti mi hi an rak thei. Curuangah Chin Affairs Council cun hmun kip ih um kan Chin miphun cu hmun khat ih kan hlawmkhawm thei nak ding le Politics lamah kan cak vivo theinak dingah “Chin National Day” kan neih a thupi ti an hmu fiang a si. Curuang ah 1950 October ni 9 ih tuah mi Chin Affaris Council Meeting ah U Vum Thu Mawng in National Day kan nei a ṭul, Cun National day hrang ah ni kan hril ding ih cucu tu niah kan nemhnget ding tiah thu a thun lut. U Vum Thu Mawng cun, ka thu thun lut nak san cu ram tin kim ah National Day an nei cio vekin kan nih Chin mi pawl khal National Day kan nei a ṭul ruang ah a si tiah a sim. Cui thu thun lut mi cu Matupi MP Pu Sang Nim ih a lungkim. U Vum Thu Mawng cun, hi thu hi, Chin Special Division Commissioner thawn nithum sung kan rel zo nan, kan ruah mi ni thum sung in, ziangmi ni bik hi National day ni ah kan nemhnget ding timi cu kan rel cat hrih lo. Kan ruah mi ni pawl tla cu Chin palai pawl Maymyo ih um Enquiry Commission ih feh ni, February ni 20 ih Falam mipi tonkhawm aw in danthlengding thu rel ni, Chin Special Division Acts dan kan hmang thok ni pawl an si. Capt. Mang Tung Nung cun 1948 Feb ni 20 ni, nazi 11 hi National Day ih tuah ding ah thu a thun lut. Pu Sang Ning in a lungkim pi. Meeting Chairman, U Lian Thum in cui thucu nan lungkim maw tin a sut tik ah, meeting kai cu U Vum Thu Maung, U Lian Thum, U Sang Ning, Capt. Mang Tung Nung le U Tuang Hmung pawl in lungkimnak an nei. Cuhnuah, U Sang Ning in a rel bet ih, February thla cu thlanglam Chin ram ah Lorawl lakcan a si ruang ah mipi an man lo ding, ni dang ah tuah sehla a ṭha sawn ding tiah a sim. December thla lo le January thla ah tuah sehla a rem cang sawn ding tiah a sim bet. Capt. Mang Tung Nung in mipi tonkhawm aw ding si lo ding National Day (အထိမ္းအမွတ္) hrangah kan hril tum mi a si tin a let. U Sang Ning khal in, thuthunlut ni ka elnak si lo tin a let sal. Cutin, meeting chairman U Lian Thum in Chin miphun hrang ah 1948 February ni 20 ni, zianglam nazi 11 hi National Day hrang ah siseh tiah nem hngetnak an rak nei ih, Cutin Chin National Day timi kan neih theinak a si. Thu an ṭhen hnu, 1951 kum ah a voi 1 nak Chin National Day cu sunglawi zet in Mindat khua ah an tuah. Himi thuan thu in kan hmu fiang mi cu National Day neih a thu pi dan an thei in, cumi hrang ah ni “nikhat” an rak hril suak mi a si. Chin National Day Ni Thleng 1956 ah Pu Za Hre Lian cu Chin Affairs Minister a rak cang tikah, hlanlaisan kan pi le pu pawl a sansan ih rak hman mi dan, kan hlon ni hi National Day in ret a tlak lo tin, National Day cu February ni 20 ihsin ni dang ah thleng ding in a rak zuam. Cui thu cu Parliament dan vek in thurelnak an rak nei ih MP 12 ih an lung kim ih MP pa 2 in an el. MP 2 a el tutla cu Pu Ro Thang le Pu Hrang Nawl an si. Parliament dan vek in, MP tamsawn ih lungkim a si ruang ah Chin National Day cu February ni 20 ihsin thawn a rak si. 1958 ah Pu Thang Lian cu Chin Affairs Minister a rak cang tikah, Minister a cang ding ih a tiam kam cia vek in, Chin National Day cu Feb ni 20 ah a thawn sal. Cu hnu ah Revolution Council le State Peace and Development Council pawl in Chin National Day ihsin Chin State Day ih thleng ding in an rak zuam nan tuni tiang ah hlawh tling nak an hmu lo ih Chin National Day tiah sunglawi zet in hmang ring ring a si. Thunetnak Ramtin kim ah National Day an nei cio. Cui National Day cu ziangruangah National Day an ti nak a sullam khal an bang aw cio. E.g. Norway, Denmark, India, Malta, Poland le Slovakia ram pawl ah si le Danhrampi an nei ni kha National day tiah an hmang. Aurstralia sile Europe ihsin an ram ih hmaisabik lawng a rak thleng ni kha National day tiah sunglawi zet in an hmang. Ram tampi cu United Kingdom, France tivek Colony kutang ihsin Zalennak an ngah ni kha National day tin an hmang. Ireland tivek si le biaknak lamthawn pehpar in St.Patrick Patron Saint day hi National day tin an hmang. Luxemburg tivek ram si le an Siangpahrang ih suahni kha National day tin an hmang. Ramtin kim ah National Day timi an nei thluh ih, ram khat le khat an nei dan le an hmang dan khal a bang aw lo. Leitlun ram tampi cun National day an nei cio vek in Kan nih Chinmi pawl khal, miphun pakhat kan si nak kumkhua a hmun thei nak ding ah, Miphun Ni (National Day) timi neih a tul tiah U Vum Thu Maung ih homi Chin Affairs Council cun thu an rak rel cet. Cui ni hrang ah, kan chin thuanthu ih ni thupi ni thum sung ah, Falam ih mipi 5000 lenglo tonkhawm in, ukawkdan thelng ding ih an rak lungkim ni, Feb ni 20 cu Chin National Day siseh tiah an rak hril a si. Chin National Day thuanthu kan zoh tik ah, Chin National Day nei ding ih kan pu le pawl in an rak relcat nak hi hlanlaisan ih kan pi le pu pawl dan an hua ruang ah a si lo. Kan Chinram cu, Miuk dan tang ah kan mah le nunphung ten, zalen zet in kum rei pi kan rak ding thei. Miuk pawl in khua le ram hrang ah a ṭha bik in khua an rak khang. Loram zem awk dan ah si seh, siah khawn dan khal ah si seh, nunphung lam ah si seh, an fimnak ih a daih sun, an ti thei tawk in, a ṭha bik in an rak uk. Leitlun ralpi voi 2 nak hnu, Chinram ih hmailam hrang khal ah Mirang, Kawl le Tlangparmi unau ding pawl thawn nasazet in thu an rak rel. Chinram hrang ah a tha bik in lai in rak rel sak. An mah ih zuamnak um lo seh la, kan hmailam thu cu rel theih a si lo. An mah in zuam nak ruang ah Zalennak khal kan ngah ih, tuni vek Chin National Day khal a cang suak thei nak a si. Chin National Day cu Miuk dan ih sin Democracy dan ih kan thleng ni tin Democracy dan sunloih ni khal a si lo. Democracy daan hi khuahlan ah Tlaisun pawl ih rak hman rero zo mi a si ih Chin ram hrang ah a thar a si lo. Democracy dan hi kan ram kiangkap ah a rak hmang hmaisabik tu lam kan si. Chin National Day cu, kan Chin thuanthu ah, Feb ni 20 hi ni thupi zet pakhat a si ruang ah khal a si lo. Ziangruangah Chin National Day um ding in, kan pu le pawl in an rak relcat timi hi thuanthu sung ah kan zohtikah, leitlun miphun tampi cun in National day an nei cio, kan nih Chinmi pawl khal in miphun pakhat kan si nak kumkhua a hmun thei nak ding ah, National Day kan nei a tul. Ziangruangah kan neih a tul tile Chin mi pawl hi unau suak khat, miphun pakhat kan si ih lungrualten kan ttuantlang thei nak ding ah le Politics lamah kan cak vivo thei nak ding hrang ah a si. Nan zate Happy Chin National Day…… References: The Chin Hills by Carey and Tuck Economic of Central Chin Tribes by HNC Stevenson Documents attached mi pawl cu Yangon National Archive Department ih lakmi pawl an si. Chin National Day by Hrangtar Nawnkhar. Hrangtar Nawnkhar hi Yangon, National Archive Department, Chin Files at Historical Research Centre, Yangon le Universitied Historical Research Center, Yangon ih ca pawl reference a lak mi Cabu tha tuk pakhat a si. 1951 Mindat Khua ih tuah mi Chin National Day ih U Vum Tu Maung sim mi Speech from Falam Centenary Megazine. U Vum Thu Mawng a mah rori ih ngan mi Memoir. 1964 kum ah a ngan. U Sein Yaw Aung, Vum Thu Maung thawn hna rak tuan tlang dah tu ih U Vum Thu Mawng thu a ngan mi. Private Archive. British Library ih ka lak mi Panglong Conference thawn pehpar mi paper pawl le tuhlan ih Chin thuanthu hrang ih ka rak khawl khawm mi pawl. – Chin Tech Support\nNext Next post: Chin Cafang Kom Dan


India ram Bus cangsual ah Minung 47 Nunnak Liam | Falam Online Media\nIndia : February 16, tlawngkai nihnih zinglam ih Madhya Pradesh, Sidhi district ih bus cangsual ah minung 47 an thi.\nSidhi khua ihsin Satna lam an pan laifang ih bus cangsual a si ih minung 50 luan phurtu bus cu feet 25 hrawngih thukmi ziinkap tihriat (canal) sung ah a tlak.\nCozah hnaṭuan miruang sar ṭheutu Ravindra Kumar Choudhary in “zaan lam ih kan phorh suak mi thawn miruak 47 an si. Tuhrihtiang ahcu mipa ruak 25 nunau ruak 20 le naute ruak 2 kan phorhsuak zo.”\n“Mawṭaw mawngtu telin mi 7 cu tidai an leuh ih an him dam. Bus totu mi 5 hrawng an kim lo. Khua a thim zo ruangah miruak kan hawl pehzom thei lo. Thaizing lam ah kan hawl leh ding” a ti.\nAn bus hi minung 35 todingmi a si nan minung 50 luan an to. Mawṭaw a rit tuk ruangah Lilawn ihsin ziinpi ih an pial zik fangah Lilawn kap hnor ngah in mawṭaw a sonawk ih tidai sungah a ril lan.\nBus cangsual thuthawn pehpar in India Prime Minister Narendra Modi in “Thihhlohnak tongtu innsang pawl cu rampumhuap in kan riahsiapi ve a si. Thihhlohnak tongtu innsang pawl hnen ah Rs. ting 2 ciar bomnak kan pe ding. Besia deuh ih hliamaw pawl khal Rs. 50,000 ṭanpinak kan pe ding” a ti.\nIndia ram hi leitlun huap mawṭaw let tambiknak ram a si ih kumkhat ah ziinpi ih cangsualnak ah minung 150,000 hrawng an thi ṭheu. Mawṭaw/Mawṭaw cycle let tambik cu lamziin daan thlun lo ruangah le cak tukin mawṭaw an mawng ṭheu ruangah a si.\n← Chin Pacangṭha pahnih i hnawngmi Chin SAC Chairman sinak cu Pu Ngun San Aung an pe fel\nSAC Chairman Pu Ngun San Aung in Chin Phunpi Ni hman danding relsuak →\n2020 US rampi Hrilawknak Result netabik UPDATE +State tinkim


Don Bosco le Community palai pawl Youth Club thu rel khawm - Chinland Today Media\nMarch 4, 2009 10:07 am·0 comments\nCT/New Delhi, 4 March 2009\nDelhi UHNCR thawi hna tuan tlang Donbosco thuneitu pawl cun Kawlram raltlang vakvai hrangah Youth Club din a tum ih Mani 3 March 2009 ah Community tin ih upa pawl ko khawm in meeting a neihpi.\nDonbosco pawl cun a hlan ah Youth Club (2) an rak din ih an hlawhtlin lemlo thu an rel. Cutikah Community suaktu palai pawl khal in an rak din le din lo hman an rak theihlo velo thu an sim ve.\nFalam Community ihsin mipa khat cun “Donbosco hin ziangvek thil fate a tuah ding khal le mipi zate theih ding in theihternak pek theu seh, a tu khalah Youth Club pahnih nan rak dinzo ih Burmese hrang nan ti nan mipi tam sawn in kan rak thei lo tin a duhlonak le lungkimlonak a sim.\nCuti a sim theh hnu ah officer pakhat in Community tin pawl an rak theihter zia pawl a thei tawkin simfiangnak a nei ve. Community tin ih palai pawl cun Youth Club din tikah ziangmi thathnemnak a um ding timi le Youth Club feh daan ding an ruah tikah an lungkim lo.\nZiang ruangah tile, Youth Club an rak dinnak thla khat a rei zo, mipi pawl in kan theilo men lawng si loin thansonak le hlawknak a mal tuk an ti. Cuihlei ah a phunphun in Donbosco ih sumhawlnak ah kan cang sawn ding ti ruahnak a um ih hlei ah ram dangfehnak resttelement lam tiang a tibuai ding a phan um zet tin community palai pawl cun an sim.\nCuruangah Youth Club din dingih nazi (2) sung meeting an neihmi cu an cawlhsan. Community palai pawl cun kan mipi zaten kan theihter ding ih an lungkim le kan tuah ding ih an lungkim lo le kan tuah lo ding. Curuangah zarhkhat sung tal a malbik ah theihterawknak dingah caan in pek uh tin an dil.\nDonbosco cun mipi an lungkim khal le kimlo khal le kan tuah ding ti mi thinlung put nei in ke an kar ruangah mipi tamsawn ih thinlung a buai ter.


Metro station ah manbangza thleng - Chinland Today Media\nJanuary 28, 2009 6:01 am·0 comments\n28/o1/09: India khawpibik nak hmun New Delhi ih tlangleng (metro) cak takih a tlan laiah nupinu kum (43) nu cu beidawng ruangah thi duh in tlangleng hmai ah a dawp asinan a taksa a tuahmawh aw lo.\nRam Janaki hi insungsang lam buainak ruangah beidawng in nazi 10:20 ah an inn a suahsan ih thahawknak ding hawl in a tawi a vak. Tlangleng caktakih a tlan lai fang ahcun tlangleng hmaiah a dawp ta riai.\nAsinan, manbangza takin tlangleng hnuai ahcun zianghman hliamawlo/tuahmawaw lo cun a um. A veihnihnak tlangleng cun a cil nawn tumsal nan, vanthatnak ah tlangleng mawngtu pa cun a break a hmet man ih a cil man lo.\nA mawngtu pa cu zamrangten Janaki cu “Na tha maw” a ti tikah zianghman a tuahmawhawk lo thu Janaki cun a rak sim. Tlangleng to pawl cu emergency sangkate an ong ih a sukso ah lungphang in an rak tlan ciammam.\nThuthang ngantu pawl cun tlangleng fehlai hmai ih dawp, thilo a veikhatnak a si an ti.\nDelhi Ah Chinmi Raltlan Nupa Vaipawl In Thawi


Surbungtlang Airport! - Chinland Today Media\nAugust 25, 2010 1:26 pm·0 comments\nSurbungtlang Airport kha!\nSiartu U le Nau, Ramtin kiltin a thleng Laimi, surbung tlang airport thuanthu kan theih ih, thlacamnak thawi tan kan lak cio ding tumtahnak nei in ka tawnteh mi ka lo hlawm.\n1974 Pyituh council san, a term khatnak Pyine Chairman cu U Kap Cung Nung in a tuan. A tuan veten kan Lairam ah pehtlaih awknak kan neih that lo ruangah airport kan neih a tul ti a hmu fiang. Zathlir khualu Surbungtlang ah airport tuah dingin Uksuh tin Chairman le Sungtuan pawl ko khawmin thutluknak an tuah thluh veten 1975 furpi rori in tuah tul mi a tuan cih mai.\nAirport tuah ding ahcun a tan zawngih (wind cross) thli hran hi tihnungzet a si ih airport tuah a theih lo. A hmaisa bikah cuih windcross a um le um lo theihnak dingah nikhuatahnak (Muliwatah) bun dingin a tawlrel. Mandalay ihsin nikhuatahnak department ih an bawi a hungih a mai’ hohanak in Fialtlang le Lal Mang khan lak Vanthlatu sap (tu ri te) ah bun a si. Hi hmunram hi Zathlir ram a si ih zanthing hmuahhmuah thingai an hlam thluh. An thingkhon cu cawriak vekin an dai aw thepthep. Acozah in hnatuan (vuanthan) mi pahnih a la ih keimah cu tuanvo in pe. Zathlir Unau in kan riahnak ding Buuk an hung sak mi ah a zanin kan riak cih. Kan ihnak dingah thingpum (hriangzen) in don sak mi ah hrampi kan aat mi phah in kan it. Tinung luang a umlo ih Vanthlatu pi sung Sabual li (Tlanglak tili) tidai kan hmang. Tupi lak tili tifam cu thinghnah a khatih a tidai cu a sen khemkhem. Cutluk in kan zonzai na’n kan Lairam hrangah kan titheitawk tuanvo kan neih si ti thinlung pu in har kan tuar tento.\nNi khat ah 6 am, 9 am, 12 noon, 3 pm le 6 pm ahhin nikhuatahnak cu kan zoh ih record kan ngan cingcing. Mi pathum hrang ahcun hna a tam lozet. Kan zohbik mi cu:\n(1) Khuitawkin thli a ra hrangih khui lam ah a hrang?\n(2) Peng ziangzat cak in a hrang? (Himi hi a pengzat theih dingah tuat a tul)\n(3) Khuadur phunthum a umih a sangbik,(avar hlerhler bik) khui tawk ihsin khui lam an feh?\n(4) A sangbik sangtu (vartuk lo, dum tuk lo pawl) khui tawk in khui ah an feh? tile\n(5) A niambik (ruahti zawitu a dumbik) khui tawk in khuiah an feh? ……. timi pawl hi ralring zetin zoh in, record dikzet in kan tuah. Falam ah zarhkhat veikhat kan ca cu kuat a si. Myone in Mandalay ah an kuat sawng ve. Kan airport thli hran dan kan zohmi result a hung suak ih wind cross a um lo tuan cih a theih thlang in ti cun, kan lung a awi tuk. Surbung tlang airport hi nikhuatahnak department bawi khalin a thabik tiih record a ngan mi a si ti Pyine Chairman pa in a sim. Kan sunmang hi a sau duh in ruah ding a tam cuang. Pyine chairman pa hin thla khat vei hnih thum hi in ra veh ringring, ka fak nasa.\nKan hnatuan hi mi pakhat ih tuan theimi a si ruangah Chairman in zian dawng SG dawng nga lai in pe ih Zathlir sungkhat methal zunphir kan sangih mi pahnih cu ram kan tawi ringring men. Sakap pa lo fam cu zianghman kahmi kan nei lo. Ni khat cu Ngalrual kan dawinak ah ka meithal mawn ka bawngbi zawite in a awh ngah pangih ka meithal a puak cu ka rualpa a ke kiang pikhat dan ah cerek, rek kua in a lut thluh. Ka khur thlauhthlo rori. Cui si cun kan tlung vurvo. Relsing khualu Fial tlang pawng hi kan thleng ringring. Hi tllang pawng hi thlua pali a umih zovek pacang tha khal an hlo lawk theu. Kannih cu hloh kan phan ruangah hminsinnak dangdang in thing kan them thluh. Ni khat cu kan va thleng sal ih khur kaupi ek khur laihmi vek khur kan hmuh cia mi ahcun kan ziang thu maw a thok kan tum. Kan kutin kan huat rero ih Khan tiat lai lungpheng kan hmu.\nHi khur hi hrampi sang nawnnawn a khat thluh. Kan rualvah in kan zawn aw ih a lengah kan suah. Cuih lungpheng cu lehlam ngil nawn a si ih cuih a ngilnak lam ah tum nawn in bawnglol vekih zukmi kan hmu. Cuih cangannak kiangkap cu kan tidai kenmi te cun kan toih ih kan zohfiang. A kulhmi hnuai ah cafang te fiangmi le fiang lo dawk ih nganmi kan hmu ih, an ngan mi cafang cu airground ti ih nganmi a rak si ta riai, mak kan ti nasa! Hi lung hi mirang pawlih phunmi a rak si. Hi thuhla kan zingzoi vivo ih Rirai (khuavang) biak lai san a rak si ruangah mirang pawlin hi sehvel khua upa an rak dil nan, an biakmi khuahrum (khuavang) umnak hmun a si ruangah an rak siang lo ti a si. Cu ruangah hi hmun hi airport tuahnak hmunttha a si ti hminsinnak ah lung an phun nak san a rak si. Kum reipi a rung si in ramvak pawl in thil tha an phum ding ti zumnak in an rak laih mi a si ding ti’n kan zum. Thil tha an hmuh lo mangbang in hi lungpheng hi an thlakta a si ding. Hi a laitu hi a laih lai ahcun kan lian (hausa) rori ding ti’n a rak ruat aw ding. Thil tha a hmuh lo a beidong thu hi mi hnen ih a rel ngam ka zum lo.\nRuah ti a hung kan, thla tang hmel no sersi kan hung thlen in Myone lamin, khuatin lam hla/lam nai ti um lo, Uksuh cazi tiang in Luk-aa-pe kawh a siih hnattuan kan thok cih mai. Hi tikcu cun, keimah lawng tuanvo in pe. Lei laihnak Tank D 8 a hung luailo ih a mawngtu mi pahnih le a siat tuahtu mi pahnih an tel cih. Vanzam tlannak dingah sabual li a umih cumi cu lei kan silh ciamco. Zing 8:00 in zanlam 5: tiang tuan ringring a si. Zinglam hnatuan cu Vur lakah hnatuan kan thok theu. Thlatang hnatuan kan hun thawh cun Tikir tu tinung umnak ah Buuk kauzet in sak sak ih a nuam deuh ngaingai. Rawlsuangtu in laksak ih a semrem zet. Hi khua she vel khua khat hnu khua khat ar an khai (khuaidan) ter ih veikhat phurh ah sawmthum lai in phurh theu. Zinglam Arsa kan eiih zanlam cu Kalape in eiter. Kan ar cu kan thlah men ih sava in an deh phah phah. Tank tuanvo neitu hrangah mi pakhat nikhat in ding ti’n, zureu langkhat ciar an pe. Kei cu khuaidan ka nei lo na’n nikhat langli inthluh thei an silo ruangah kei ka telve ih kan duhtawk aw. Zanlam hna kan ban in sokhleipar ka tot fingfingih zu kan thletnak khuat ahcun kan thlah ih zu cu kan in theu. Zu a thaw cuang in kan thei. Mirang pawlih an uarbik mi zu in dan a si. Mirang menmen in cu vekih, ti nak cang an thiam lo. Kan sinak a rak sang nasa. Tui ni tiang hin Tank tuanvo nei kan U le ka mitthlam ah a cuang lai. Culai ih thinlung taksa thawn a rak tuantu pawl thlanmual in liamsan nan Thangthar nonawn in kan hngilh lo pei uh ti hi ka sawm aw duh.\nMyone in khuatin, a riakih hna ra tuantu ei ding Fangfai, ngapih hi an tawlrel. Mawtaw tumpi in an hun phur theu. Muka hlai ngaingai kan zar demdem ih cuih hnuai ah kan ret thluh. Fangfai cu mi pakhat co ding khuai-dan in tuahsak vek in ka zem theu. Culai Myone council Chairman cu U Thang Lung a si.\nKhalai sanih Vanzam an tumter tummi cu minung hleiriat lawng to thei Auter vanzam a si. March ni thum hi Taw-hlan-zi Ni a si ruangah hi ni ah tum thei dingin nawtsahling ih in tuan ternak san a si. Kan theh ti theih a si thlang, Pyine, Myone Upa lam khal in an hung haal ih an lung a awizet. Keimah khal tuanvo neitu in kan awngmin le hi department ah na hna kan lo thawn sak ding in ti cia. Thingpaw in salh sak ciamco ih cozah zung saknak hmun le thildang hmun an hminsin nak silo, hmun lawngnak ah inn hmun thazet in pe. Tank mawng pawl khalin na duh vekin kan lo laihsak ding in ti.\nKan ram tifam cu, nikhat cu kan rin lopi in Kawlral bawi ti thepthep an hung thleng thuptho ta riai. Pyine le Myone Upa khal an tel. Kan airport tuahmi a cemnetnak in, pi (feet) an tah vivo ih Lalmang khan lan, Tikir tu kan Buuk tlang tiang an tah. An tah thluh in ziangtin an tong tile, “Hi hmun hi Vanzam tumpi tum theinak a tlin ruangah Project thar in kan tuah lawlaw ding. Tui’ project hi cu kan cancel ding ti’n in hung bum ta riai. Tui’ sun ni tiangah ziangthu hman um nawn lo reprep in kan kel le bawr in kan um ta a si hi. Aw, kan Kawl acozah, na tidan te cu kan Laimi hrangah a va na ve!!!\nHi lai tak ahhin kan Unau Hakha le Tidim khalin mahte in, airport an rak tuah nasa ve. Ui co saruh cuh aw bangin a cuh in kan rak cuh aw a si cu! Kan Kawl acozah le, an salawmtla ah a cang ta. Kan cuh awk ruangah zozo khal pe loin, in cancel sak thluh. Kan Lairam thanso ding hi a thupi tuk nan maw, Tui hnu lam ahcun, thil thupi a um tikah cuh awlo in kian aw dendo kan thiam a tul. (Kum 1993 ah Tahan kiangih Kalay College an on mi khal ka ruat sal theu. ‘Chin College’ ti dingin acozah cun hmin pek a tum na’n, a kiangih kan unau Tedim hrekkhat in anmai’ khua ‘Khaikam College (khua hmin hi ka fiang nawn lo)’ ti an duh. Cuti ih an lawngawk ruangah ‘Chin College’ ti loin ‘Kalay College’ ti a rak si kha!)\nKan tlangtong tiih kan au rero khal hi, hi vek thotho in cuh awk ni a thleng leh dingin kei cun ka hmu. A thleng lo ding khal kan ti thei lo. Kan Falam tong hi tlang tong a si cu kan ti ko. Asinan Calai lam ah tuni tiang O le Aw ah kan buai rero lai a si. Kan Unau dang in le, Falam cu O le Aw ah nan buai lai in ti fawn. Curuangah nasazet ih kan ruah a cu thlang lo maw? Kan tong le Calai tla hi kau zetih kan hman thiam tulin ka hmu. Kan Unau lakih va tlanlen le va cangvaih ve vivo tla tul tukin ka hmu. Kan Laimi mithiam, mifim, Khawruat thiam kan lo neih mi sun pawl um men a cu nawn lo.\nCa ngan dah lo tifam cu ngansual le tongmawi lo a um le ngaithiam ka lo dil.


Pastor In A Fala Naupai Lai Nauthlak Sak A Tum Ruangah A Thi, A Ruak An Neihter Thotho – Meifar\nPastor In A Fala Naupai Lai Nauthlak Sak A Tum Ruangah A Thi, A Ruak An Neihter Thotho\nSeptember 5, 2021 admin Lawrkhawm 0\nNigeria, Owerri ih um Pastor Rev Dr. Sucess Emeka Sunday cu rawngbawltu hminthang zet a si, Life Transformation Praying Ministry dintu khal a si. Fala kum 32 mi Chioma thawn an kopaw ih kum 5 sung an thlunawk hnuah neiaw dingin an hamaw cia.\nCutik lai caan ah Chioma cu nau a pai ih an neihawk hrih lo ruangah pastor in hminsiat ding a phang ruangah a pum sungih naute cu thlak dingin a fial nan a duh lo. Tlaikhat cu rawlei dingin a sawn ih a thil in dingah ritheih sii arak rawi thup.\nChioma cu a ri tuk ih zianghman a thei nawn lo. Tualsung siizung ah ava tlanpi hngal ih pastor in a pum sungih um naute cu thlaksak dingin a fial. Sibawi pawlin an duh lo lawk ih a nor rero hnuah nauthlak dingin an tawlrel, an buaipi rero laiah Chioma in thisen a luak ruangah pastor cu tetti khannak ah a hmin an nganter nan hminlem a ngan.\nCutin, an buai rero laiah pastor in a fala ih innsang pawl a ko ih a damlo ih a bese tuk tin a bum. A innsang pawl an va thleng tikah cun an fanu cu arak thi zo. Siizung lamin autopsy an tuahnak ah a taksa sungah ritheih sii aum thu an sim ih an zingzoi vivo hnuah pastor khal a phuangaw ve.\nA naupai lai thlaksak a tum ruangah a thih phah thu a sim thei, a fala ih innsang pawl cu an thinheng tuk ih an phum hlanah pastor le an fanu ruak cu an neihawk ter ta.\nA thlalung par khalah a pasal ih hmin an tarlang ih an phum, pastor khal nupi nei zo vekin ngankhum a si. Chioma ih innsang pawlin “Kawhhran pawlin Rev Sunday cu sermon dingin an sawm rero thotho, Bethel Seminary khalah theology zirhtu a ṭuan rero lai” tin pastor parah hremnak zianghman an pek lo ruangah an riah a sia zet.\nPacang Pakhat Cu Khua Dangah Hnaṭuan In Aum Ringring Ih A Hlawhtling Hnuah Kutdawh Putar Vekin Inn Ah Ava Tlung Cu >>>\nMuslim Raltlan Pawl Cu Christian Ah An Lut Ciamco


Israel ram ih Falam Tlawngta pawl Harsa tong | Falam Online Media\n“Ramat Negev International Training Centre fo Advanced Agriculture” program thawn Israel ram ih Ciinthlak fimnak zirtu Falam tlawngta pawl cu Covid 19 boruak ruangah tlung thei loin harsatnak an tong thu theih a si.\nCovid 19 boruak lockdown ruangah khuasung lam khal ah an vak thei loih ṭulhai pawimawh hrang ih paisa suah ṭul caan tivek khalah an harsa zet.\nHarsatnak an tong mi thu thawn pehpar in Israel ram ih tlawngkaaitu Salai Ṭha Van Thawm cun, “Lockdown mi hi a harsabik si ko. Khuasung tla kan feh thei lo. Paisa suah ṭul caan tivek a harsa, ṭhehle, Covid a thok pek ah khuasung kan feh le Asia mi cu in thleidang caan kan tong phah ṭheu. Program a cem zo nan kan tlung thei lo ih course pakhat cu in tuah sak saal ih kan kai, October thla tiang si ding. Bawmnak cu zianghman kan ngah lo” ti`n CH Daily News hnen ah a sim.\nEi-in le umnak thu thawn pehpar in, “Himi program hi tlawng lamin umnak tivek cu in pek lo. Milian pawl hnen ah hnaṭuan bawm phah, in ret ih kan um. Ei-in lam le umnak lam cu kan pu le pawl ih tawlrelnak tang ah kan um. Cun, hnaṭuan kan bawmmi in kan ngahmi paisa kha tlawng khuan ah kan hmang” ti`n Salai Ṭha Van Thawm cun a sim.\nHih Ciinthlak program cu thla 11 program a siih Falam khuasung in mipum 3 (nu 1 le pa 2) an rak feh. Kum 2019 August thla in cuih program cu an rak thok ih, kum 2020 June thla ah an ṭheh zo nan Covid 19 boruak ah tlung thei loin an tang mi a si.\nHivek boruak ruangah Falam an tlung duhzet nan an tlung thei hrih lomi thu thawn pehpar in “Tlung tla kan peih, kan hair tuk thlang. Mah umnak tlukin a nuamnak um fawn lo tik ahcu, ziangtik kan tlung thei ding ticu a fiang thei hrih lo. Thailand lam Airport le an phit rero lai tikah” ti`n Salai Ṭha Van Thawm cun CH daily news hnen ah a sim.\n← Pathain ih sak fial mi Chicken Church Thuanthu Tawi\nCAM cuh tu ding Pu San Thawm Thang na Vote ṭul nak san →\nChin ramkulh ah Covid 19 natkaai Cemfai, Natkaai 10 nak Siizung in suak ding


PDF-KALA-IN TAHAN KAHAWKNAK THU SUAH, MILITARY COUNCIL HNUAIIH HNA TUAN MI TING 12 AN CAWL – Thechinlandtoday\nPDF-KALA-IN TAHAN KAHAWKNAK THU SUAH, MILITARY COUNCIL HNUAIIH HNA TUAN MI TING 12 AN CAWL\nadmin July 22, 2021 Leave a Comment on PDF-KALA-IN TAHAN KAHAWKNAK THU SUAH, MILITARY COUNCIL HNUAIIH HNA TUAN MI TING 12 AN CAWL\nNi zan Nazi 8 hrawngah khan Tahan, Nyicia (sunflower building) lamzin leh Wesley Sizung kar lak Bogyoke lamzinpi ih military council ralkap camp cu People Defense Force-Kalay in an kap tih thuchhuah an tuah.\nKahawknak ah hin military council ralkap lam ah mi 2 kah thah a si ih , PDF (Kalay) lamah cun zohman thi leh hliam um lovin, hlawhtling takin an tawlhkir leh thei tiah theih a si. Hi kahawknak ah hin Tahan mipi lam cu an thin a phang nasa ih, hliamhma tuar leh tlan an um thu theih a si lo.\nMilitary Council Hnuaiah Kuthnatuan Ting 12 hna nei loin an cawl, Myanmar-ah Ralkap pawlin thuneihnak an lak ih sin tun July, tiang ah hin Econnomy lamah nghawng nasat tak a neih ruangah hnatuantu mi 1200000 (Ting 12) in hna an cawl a si tiin UNO hnatuantu pawl ILO cun a tar lang.\nNikum lam thawn tehthim cun tukum 2021 May leh June thla hrawngih hnatuantu 6% fang an um ih hnatuan ding nei lo mi 1200000(Ting 12) an um ih. 2019 kum tawp lam thla 4 sung ah khan hna nei lo Tan 3.2 umin 15% a si.\nHivekih thil a thleng nak san bik ih lang mi cu tunlai covid-19 nat karh tuk ruangah leh ralkap duh loh ruangih lamzawh ruangah industry tamtak an khar ruangah a si ih. Hi mi lakah hin Building sak, puan thitnak hmun leh khualtlawnnak lamih sumdawng pawlin an tuar nasa bik a si.\nNEWS UPDATE KALAYMYO KHAWPI DIN HMUN →\n← Ralkap lakah Covid hrik ankaidarh Nasa, Military council-in thudik a thup a puang duh lo


Mui-thlam Langter - Chinland Today Media\nMarch 22, 2009 4:47 pm·0 comments\nSiar: 1Korin 1:18-31\nCuti a si ruangah Pathian hmai ahcun zohman an uang-aw thei lo ding.\n– 1Korin 1:29\nKumkhat Sung Baibal:– Joshua 10-12– Luka 1:39-56\nThuanthu an simmi ah Michelangelo cu zuk a suai tikah a kut khat in brush a kai ih a zuk suaimi parah amah phenthlam tlak lo dingin a kut khatlam in phazawngdaing a keng in a suai an ti.\nKannih khal Pathian ih sunlawinak kan nunnak ah langter ding kan duh taktak asile cuvek lungput nei ding kan si. Hmanseh kan mawttaw, kan hnipuan, kan hnattuan, kan dinhmun, kan fimnak le kan hlawhtlinnak hmuah in kanmah duhnak hrang lawngah kan nung. Kanmah hrang lawng kan nun ahcun mi in kan sungah Jesuh an hmuh ding cu a harzet. Jesuh sunlawinak langter dingah runmi kan si (Rom 8:29) na’n kanmai’ thlam in a phen .\nKorin khua zumtu pawl an uang awk tikah Paul in, “Pathian hmai ahcun zohman an uang aw thei lo ding,” tiah raalrinnak a pek hngai ih Jeremiah a rak simmi: “Zokhal in uar awk a duh asile keimah i theihnak le i theihthiamnak in uar aw sawn seh,” (c. 31; Jer. 9:24) timi a mangter hngai saal.\nNa nunnak cu zuksuainak muka sisehla mi in ziang an hmuh ding na duh? Jesuh ih mui-thlam maw nangmai’ mui-thlam mi hmuhter na duh? Zuk tumpi suai rerolai ah phen hlah aw. Midang in na sungah Jesuh hmu dingin nung aw.\nKan nunnak cu Pathian suaimi zuk a si,\nCuhrangah hngal ding zianghman ka nei lo;\nLeilung tlunah Jesuh ih hmuihmel langter ding cu,\nKa duhbikmi a si.\nKhristian pakhat ih nunnak cu\nmidang in Jesuh an hmuh theinak zuksuainak muka a si.\nInn Tlun Zin


Gangman Style In US$ 8 Million Ngah - Chinland Today Media\nJanuary 24, 2013 7:25 am·0 comments\nSAN FRANCISCO : Leitlun hlasaknak le lamnak lam ah mi tamtak in sumpai tampi an lalut ih, cumi lak ah, tu naite ih larthar le can reilote sung ih Youtube ih video zohtu tambik sinak cotu, South Korea rapper Psy ih “Gangnam Style” ruang ih sumpai lutmi cu US $ 8 million a lan rero thlang thu Google chief officer Nikesh Arora cun a sim.\nYutube trends manager Kevin Allocca khal in, “hi Gangnam Style hi danglam zet ih hlasak mi le lammi asinak ah leitlun mipi in an zoh in an uar zet. Youtube ah 2012 July thla ah khan ret asi ih, can reilote sung ah mi tamtak ih zohmi lawnghman silo in, youtube hla hmuahhmuah lak zoh tambik sinak tiang a coban asi” ti in asim.\nHlasakthim dang pawl ih an sak mi, youtube ih an retmi tamsawn cu, kum tamtak hnu lawngah mi tampi ih zohmi asi nan, hi Gangnam Style lawngte cu thla malte sung ah mi tampi ih zohmi le youtube ih zohtambik hla sinak khal a nei hngal asi. 2012 July thla ih youtube ih retmi cun, December thla ah zohtu 1.23 bill nei in zohtu tambik sinak neitu Justin ih Baby cu a rak lan dah zo.\n2012 Sung Ih Kan IT Leitlun


Ziangti’n Sual theih-awknak Na Thlenter Ding - Chinland Today Media\nMarch 8, 2012 12:56 am·0 comments\n“Cule a rat tikah leilungmi pawl hnenah sualnak thu an ruah daan a palh zia, thutak an ruah daan a palh zia le Pathian thutthennak thu an ruah daan a palh zia pawl kha a langter ding.\n–\tJohan 16:8\nBible Siar Ding: Efesa 5:8-21\nNangmah hi Thlarau Thianghlim thawn na khat thei ih dingnak thawn a nung lomi le Pathian thutthennak tuartu ding pawl kha nangmah ruangah an sualnak an thei aw ding timi thu hi na zum maw? Thlarau ih a khatmi nun kan neih ahcun fihnung le luaksuakza minung pawl hman kanmai’ thusimnak in an sualnak an hmu aw ding. Jesuh cu himi vek lakah a um ih a kiangkap zate sualnak ih an khah zia a langter ringirng. “Asinan Anih cu Pathian Fa sisi” na ti men ding. Pathian in Jesuh hmangin a fa ah in canter zo ruangah Thlarau Thianghlim ih ceencilhnak kan co dingih kanmah hmangin pakhatkhat a tuah tengteng dingih Jesuh bang dingin in tuah ding ti ka zum rori.\nPorh awk ka duh lo. Ka porh awk ding umsun cu ka parah zaangfahnak ih a khatmi Bawipa sung lawngah a si (1 Kor. 1:31). Ka nun ah mangbangza sual theih-awknak a cangmi ka ciing lai. Thla ka camlai ah Bawipa cu ka sungah a khat ih ka nun in a duhdawtnak a luangliam. Ireland ih convention ah ka feh. Ka nunnak ah Bawipa ih Thlarau cu ritzet in ka thei aw ih ka mit-hmai tla a tleu thluh in ka thei aw. Pastor pahnih to tlangnak hmun ih ka va thlen tikah pakhat in, “Ka sualnak i theih awkter” ti’n a au. Minit pathum sungah cutawk ih umtu hmuahhmuah cu Pathian hnenah rundamnak ngah dingin an ttap ciamco. Paul in Thlarau ih hnattuannak thu a sim ttheumi a si. Thlarau Thianghlim thawn khah nun in na nun huham a lo neihter ding.\nZiangkim kan tuahmi hi Thlarau Thianghlim ih hriakthihnak hnuai ah a si a ttul. Thlarau Thianghlim in Paul hmangih a simmi: “Minung mawhphurh thutthennak thu hmanah cutluk sunlawinak a um ahcun, minung rundamnak a thlenpitu thu ahcun ziangtluk in so a sunlawinak a sunlawinak a tum sinsin ding” (2 Kor 3:9) hi zum aw. Thlarau Thianghlim na rinsan deuhdeuh asile na nunhlun a cemral vingvo dingih Pathian Thlarau in duhdawtnak le thianghlimnak thawn a khatmi nunnak thar sungah a lo hruai lut ding. Satan ih a lo naih tikah Pathian Thlarau in, “a doneh ding” (Isa 59:19).\nPathian a cangvaih tikah kannih cu a meisa-hlio (torches) vek kan si ding, kan umnak le kan thlennak hmunkip kha kan thianfaiter ding, sualnak le tthat lonak hmuahhmuah kha sualsirnak ah kan kirter saal thei ding.\nKhrih sungih mi thar na si tikah thil hlun pawl cu an cemral thluh ding.


Puakkuai hnu nazi 30 rei hnu ah Nungdam in Tipithuanthum ah an sar | Falam Online Media\nAugust 6, 2020 August 6, 2020 admin\t0 Comments disaster\nLebanon, Beirut tipikap puakkuai nakih sep pet mi Amin al-Zahed cu a hlo hnu nazi 30 rei hnu ah Mediterranean Tipithuanthum ah nungdam in an hmusuak saal ih an runsuak ngah thu, an ram local media in an tarlang.\nHimi puakkuainak cu 2,750 tons ammonium nitrate, dawngdah zetin ret ruangih suak mi a siih minung 137 lenglo thi in mi tamzet an hlo a si.\nCumi, mihlo pawl cu an zuk thawn Instagram account tuahsak an siih cupawl lakah Amin al-Zahed khal a tel ve.\nCuih account ahcun Mediterranean Tipithuanthum ah puakkuai nakih sep pet mi Amin al-Zahed an hmu saal zo nan an retnak siizung Rafic Hariri University ah a sung le pawl in an hawl hmu thei hrih lo ti`n an tar lang a si.\nAmin al-Zahed nungdam in an hmusaal thu le an runsauk hnu, Lawng par ih a zuk baklo cu a thuhla hmuh ding a um loih, hih thuthawn pehpar mi thuthang dang a um bet leh a si le kan ngan pehzom leh ding.\n← Ti lian le Leivawr in Falam-Hakha ziinpi a phit – LIVE\nTilian in Tlairawn Lilawn siatsuah – Video →\nTikhawlnak sungih Zawng 13 thi mi in Mipi thinphanter


US Actress Tei Inn A Hrang – Meifar\nUS Actress Tei Inn A Hrang\nMarch 3, 2022 admin Leitlun 0\nKum 57 mi Courteney Cox cu US actress hminthang pakhat a si, amah hi thla um zumlotu a si. L.A, Laurel Canyon ah hlanlai inn ṭha zet a lei, a lei hlanah inn neitu in, “Himi inn hi a hrang sokhaw, nupa an rak ṭhenaw zo ih thla an hmu ṭheu. A hlan ih umtu pawl khalin thla an hmu ṭheu” a ti.\nCourteney in, “Aw, ziangkhal siseh” tin inn cu a lei thotho. Thla um hi a zum lo zet, sungkhat rualpi pawl thawn an riak tlang ih thla an hmu ṭheu. Zan an itthat laiah, an ihkhun kotlang ah nunau rak to ringring an hmu ṭheu ih an ṭihnung thei tuk.\nA inn ih riak pawlin zanṭim laiah nunau vakkual rero an hmuh thu an sim thei nan Courteney in a ṭih cuang lo. Courteney in, “Nikhat cu keimah lawngin ka rak um, thilri zemtu UPS pakhat ara thleng ih thilri bungrua pawl in pek hnuah ‘Himi inn a hrang ti na thei maw?’ tin in sut.\nThei ee, ziangruangah?’ ka ti. A tlan phah in, ‘Na dung ah mi pakhat a ding ringring’ a ti cu ‘A tawk, inn hi ka zuarsal ding tin thuthluknak ka tuah hngal” a ti. A inn cu a suahsan ih a zuar rero lai thu media hnenah a sim thei.\nTisuar Vekin Khuadur An Um\nA Fala In Pasal A Neihsan Ruangah A Awkaw That


Nick Vujicic Na Thei Dah Maw? - Chinland Today Media\nDecember 22, 2017 12:21 pm·0 comments\nNick Vujicic cu kut le ke neilo cingih Pathian thuthangṭha phuangtu le Bawipa ih ṭhatzia phuangtu a si. A mai nun ruangah leitlun mi tampi thlengawknak le Pathian duhdawtnak an cohlang.\nZianghman tuahthei ding ih an ruah lo mi a sinan, a tum ruhnak ruangah kutke kimlo si cingin ziangkim a tuah in a tham thei.\nA natnak vek nei ih kum sau dam hi leitlun ah mi 7 lawng an um hrih laiih cumi lakah a mah tluk ih mi ropi an um lo. Hi natnak hi Tetra-amelia syndrome tiin an ko ih, an suah thlak ihsin kutke neilo in an um.\nA suah thlak pekah a nu le pa hmanin an pomngamlo. Asinan A nulepa cun Pathian ih lairel a si tiih an pom thiam ruangah an enkol mi a si.\nTlawng phunsang a kai ih, Accounting le Finance a zir suak. Pathian upat mi le ṭihzahtu a siih thuthangṭha phuang in a taksa kimlonak ihsin mipi pawl thazaang a pe.\nKutke kimlo sicingin cabu 8 a ngan ih a cabu ngan hmaisabik mi “Life Without Limits: Inspiration of a Ridiculously Good Life” timi tla cu ṭong phun 10 lenglo in an let sawng ih leitlun ih cabu siar duhbik mi pakhat lakah a tel ban.\nNupi a nei thei ding tile fanau a nei ding tihi zohman in an zum lo. Asinan Pathian a rinsan ih a thinau in dung a sip ve men dahlo. Kum 2012 ah Kanae Miyahara thawn an nei aw ih tu ah fapa 2 le faphir nunau te December 20, 2017 ah an nei.#


Georgia Ralkap Pawl Hel - Chinland Today Media\nMay 6, 2009 1:48 am·0 comments\nMizan ihsin Georgia ram khawpi Tbilisi kiang Mukhrovani Base ih ralkap Batallion khat Tank kilkhawi tu pawlcu Cozah thupek thlun duhlo in an hel tiah Georgia Cozah thupuangtu cun a sim. Hi ralkap Hel pawl dodai dingin Georgia Cozah cun Ralkap tampi leh Tank Motor leh Ralthuam tampi thawn a thlah ciih. Georgia Cozah cun hi ralkap hel pawlcu Russia cozah thawn biak ruk awknak leh peh tlaih awknak thup an neiih President Mikhail Saakashvili thah tum in timtuah aw mipawl an si tiah an sim.\nRussia Cozah cun hithu cu a pha nasa ih Georgia ih puhnak cu thuphan thu puh awknak leh zuar thlai awknak ngai thlak tlaklo thu a si ati. Georgia ram ah hin NATO ralkap pawlin Raldo Training an tuah lai rero ih Russia President Dmitry Medvedev cun ram buai Georgia ih NATO ralkap pawlin raldo an zir rero cu a sawisel zetih. Russia ram leh Georgia karlak politics cawkbuai tu an si a ti. Georgia leh Russia ram karlak boruak hi a se zet ringring ih nikum August thla ih Georgia ih si ram hrantei la pengaw South Assetia thuhla ah Russia ralkap pawlin Georgia ram cu ralkap tamzet leh raldo nak Tank leh Vanzam thawn a sim ciamco zo ih an buainak hi a reh thei ngaingai hrihlo asi.\nHi Georgia ralkap batallion khat hel pawlhi mizan ihsin Cozah thupek an awi duh nawnlo ih an ralthuam thawn Cozah hruaitu Upa pawl do an tum asi tiah Georgia Defence Minister, David Sikharulidze cun a sim.


Dr. Sui Lian Mang Kan Lungawi - Chinland Today Media\nJanuary 14, 2010 5:08 pm·0 comments\nA cabuai ih a to lai....Cawl man le man lo ih Pathian hnatuan Dr. Sui Lian Mang\nKan Chinmi Pathianih in cawisanzia hi a nini in alang a si. Kan dunglam kum ihsin Sapte cu Kawlram mi harsapawl bawmtu a sivekin cawisannak tiang khal Kawlrampi in a hlan. Kan Chinmi lakah International ih cangvai thei kan pung sinsin ih a lungawi um nasa.\nTimothy Sui Lian Mang khalin kan dunglam kum reipi ihsi a rak buaipi reromi Falam Bibal Thuthlungthar cu leitlun ramkip ih um kan Chinmi kut ah a thleng rero thlang. Chinlandtoday cun hivekih mipi hrang ih a tuannak ruangah kan lungawinak kan hlan a si.\nHimi, Thuthlung Thar Bibal a lehlinmi hi ram sung ram leng ih mipipawl cun danglam in tha an tinak thu kan dawng. A ngantu le a tawlreltubik Dr. Mang cun “ti palhnak tampi ka nei ko ding, a tlamtling lo zet ti ka thei” a ti ko nan siartu mipipawl ih lawm le upat a hlawh zet a si.\nCT palaipawl cun a hnatuan ropizet an rak theihthup ruangah kan dung kum July 28, 2009 ah interview a rak tuah. Cumi lai ih thusuhmipawl siartupawl khalin hlawknak tampi an nei. Interview na siar duh ve ding kan zum ih hinah: http://chinlandtoday.info/2009/07/dr-timothy-sui-lian-mang-le-chinlandtoday-info/ kimcangten na siar thei.


Pacang Pakhat Cu Ralkap Pawlin A Fahniang An Hrem Nasa Tuk Ruangah A Tuar Thei Nawn Lo Ih A Thataw – Meifar\nPacang Pakhat Cu Ralkap Pawlin A Fahniang An Hrem Nasa Tuk Ruangah A Tuar Thei Nawn Lo Ih A Thataw\nSeptember 20, 2021 admin Myanmar 0\nBago Division, Pyay District, Paungde khua ih um pafa cu September 13 ah ralkap pawlin an va kai, Mytel ban pawl an siatsuah tum tin thubuai an orhter ih an kai. A fapa cu ralkap pawlin an hrem nasa tuk ruangah a pa in a tuar thei nawn lo ih a thataw tin a tanta mi a innsang pawlin media hnenah an sim thei.\nPaungde khua ih um U Toe Gyi tei pafa cu Mytel towers pawl an siatsuah tum tin an kai, motor thawn ralkap sakhan lamah an phur. Lamzin tluan ah nasa tukin an vel ciamco, ralkap sakhan an thlen hnuah thu an sut ciamco. A fapa cu inn parah thu an sut ih U Toe Gyi cu innhnuai ah thu an sut.\nU Toe Gyi khal nasa zetin an hrem nan a fapa hi an hrem nasa sawn. A fapa cu zanvar in an vuak, an hrem ruangah an au rero, a ṭap. A fapa ih au-aw cu zanvar in a thei ih a ningna tuk, September 14 sun ah U Toe Gyi cu an suahsal nan a fapa cu an suah ve lo ih an hrem rero lai.\nU Toe Gyi cu inn a thleng hnu khalah a hna sungah a fapa ih au-aw, ṭap thawm cu a cam ringring lai. Inn a thleng hnuah U Toe Gyi cu a ciangkuang nawn lo, a fapa suak dingin in bawm hram uh tin amahten a phun rero ṭheu. Cun amah khal ralkap pawlin in ra kaisal ding tin a phun sekso ṭheu, an sangkate kiangah a to ringring ih lamzin lam a cuan ringring.\nA fapa ra tlung ding hngak vekin lamzin cu a zoh ringring. September 19 sun ahcun an khua ih phungyi tlawnginn kiang ramlakah a thataw. Thilhriam zetin a hngawng ah a at’aw ih a thi, a hngawng a at’awk hlanah hridai in a thlaiaw that tum ih hridai a cat ruangah a hlawhsam ti a sulhnu ihsin an theithei.\nA kiangnai thingkung parah a thlaiawk that tumnak hridai cat an hmu. U Toe Gyi cu mi tlaitlung zet a si ih veng sungah buainak a tuah dah lo, amah le mah a thataw ti cu a innsang le khuami pawl khalin a sulhnu ihsin an nenhnget.\nAn sungkhat pakhat in, “Ara suah ihsin ka fapa hi runsuak uh, ka fapa ka hmu duh. Ka fapa in harsatnak a tong rero zo a ti ringring, amah khal ralkap pawlin in ra kaisal ding a ti. September 19 sun ahcun a thataw, ahmaisa ahcun hridai thawn a thlaiaw tum ih a hlawhsam.\nCumi hnuah nam vek ih thilhriam zetin a hngawng ah a at’aw ih a thi, a thuhla cu vengsung mipi pawlin kan thei thluh ih kan riahsia tuk. A poi tuk rori, ralkap thusutnak ah ziangtluk in an rak hrem nasa ding ti cu kan ruatsak thei” a ti.\nU Toe Gyi ih ruak cu September 19 zanlam nazi 3:00 ah an vuiliam, a ruak vuinak khalah ralkap pawlin a fapa cu an suahter lo. U Toe Gyi a thih hnuah a nupi in a fapa cu tong ava tum nan ralkap pawlin an rak siang lo, a thi maw a nungdam lai ti khal an sim duh lo ruangah an innsang pawl cu an thinhar tuk.\nCDF-Thantlang/CNA In Ralkap 30 Lenglo An That, An Nuai Cimit Tum Lawlaw !!!


Chin Paralṭha Lt.Col. Sithu Hrang Ṭhio (B.G.M) Thuanthu Cabu In Suak Ding - Chinland Today Media\nAugust 31, 2016 1:37 am·0 comments\nChin Paralṭha Lt.Col. Sithu Hrang Ṭhio (B.G.M) Thuanthu Cabu\nLt.Col. Sithu Hrang Ṭhio (B.G.M) Thuanthu (1949 Burma Ramsung Ralpi a Rasuah Daan le Chin Ralkap pawl ih Burma Rampi an Humhim Daan) timi cabu Salai Van Cung Lian (UK) ih a zingzoi mi cu tuikum Chin New Year, USA ih tuah ding mi 3rd September ah tlangthannak le zuarnak an nei ding.\nHi Cabu hi cahmai 85 a siih Chin santhuan ih Chin paraltha Lt. Col. Sithu Hrang Ṭhio ih thuanthu, Burma rampi sungah ih thimnak ralpi a thok daan, Ramsung ral pi ih Chin ralkap pawl ziang tin an tel, ziang vek in ram pi hrang ah an nun an thap ti thupawl fiang zet in a tar lang.\nCabu le Chin thuanthu bu tamzet pawl zinzoihnak thawn ngan mi asiih, Myamar ram calai buuk dangdang, Chin ramkulh ih thuanthu theitu Chin upa dangdang paw le England ram UK calai buuk ihsi thuanthu tiang hlailang ih ngan mi a si.\n‘Himi cabu ngansuak thei dingin kum 4-5 karlak tluk ka zingzoi. 1949 in cang mi ralpi sung ih Lt.Col. Hrang Thio le Chin ralkap pawl hi tuisan ah ka hmuh sual daan a tam zet ih an thuanthu tak tak hi ziang vek si pei tiah, kei mah rori in ka thei duh ruang ih ka zingzoinak a si. 1949 lai ih ramkhel um daan ruang ah, KNDO pawl khal in tuah lo theih lo dinhmun in, dothlennak an rak thok. Rampi humhim ding ih, thu a kam tu kan Chin ralkap pawl khal in, an ṭuan vo, ṭuan lo theih lo ih an ṭuan mi a si timi ka hmu fiang mi a si.’ tiah a cabu a suahnak san le a zingzoinak san khal Chinland Today hnenah a sim.\n‘U Nu ih fanu duh ruang ah Lt.Col Hrang Ṭhio ih ho mi Chin ralkap pawl in Karen pawl an rak donak a si lo. U Nu ih fanu u pabikcu, cu lai ah kum 13 fang a rak si. Hivek, titi lengvak menmen kaw-lah-ha-hah thu pawl in ram hrang in nunnak a petu kan Pu le pawl thuanthu a hlo ter vivo thlang ih, Hrang Thio le Chin ralkap pawl ih thuanthu roling cu kan nih Chin mi pawl in kan au pi ring ring in, kan thang ter ring ring ding mi ruahsannak thawn ka ngan mi a si. A tu ah khal, himi thulu an hmu ve ten, a thuai ah Hrang Thioi le Chin ralkap pawl a zahpi tu pawl in an comment ciam co leh ding. A hlei ce in, hivek pawl hin hi cabu sair hai seh la ka duh. Hi pawl hnen ah cun a lak khal in cauk zem hi poi ka ti lo lawlaw’ titla in a sim.\nCabu suahsaktu hi USA ih khuasa Salai San No Lian (Akeuh) tei sung an siih, Cabu rialnak ah US ih Chin mi cabu rialnak Salai Press ihsi nam mi a si.#\nKan Falam Pi Ih kum 122 Sung Ih A Kekardan (Part 2)\nChurch of England Cun Mipe Neihawk El


America Ramah HIV/ AIDS Tam - Chinland Today Media\nAmerica Ramah HIV/ AIDS Tam\nMarch 18, 2009 8:10 pm·0 comments\nUS Cozah Health Department cun an ram khawpi tumdeuh pawlah HIV/ AIDS natnak a pung cakzet tiah a sim. Khawpi hrekkhat pawltla ah cun Africa ram khawmualpi ram kulh hnak hmanin a luarsawn zo tiah an simbet. Health Dept, ai awh tupawlcun himi natnak luarnak hmun pawlah midum pawlin an neitam cuangbikih. Washington DC tla cu Uganda ram thawn a danglam nak a umnawn cuanglo tiah an sim.\nUnited Nations leh US Centre For Disease Control and Prevention (CDC) cun HIV/AIDS natnak hi a pungcak zetih minung kum 40 ihsin 49 karlak minung pawlin an nei tambik tiah an sim. US ram hmun tinkim ah hin Cancer natnak tuar hnakin HIV/AIDS natnak tuartu an tamsawn zo tiah an simbet.\nPakistan Ramah Bomb Puak\nMizan sunah Pakistan ram khawpi pakhat Rawalpindi ih Garrison City ah thihcilh Bomb a puak sal lala ih Minung 14 an thizo ih midang 20 lenglo in hriamhma an tuar. Hi hriamhma tuartu pawlhi Sizungah ret an siih hriamhma tuartu lakah bese zetzet an um ruangah mithi an umbet menthei tiah zum asi. Hi Bomb puakhi Pir Wadhai Chowk vengih khawlak Bus tawtzet sungih puak asiih.A hmunah minung 9 cu an thicih ih midang 5 cu sizung thlen hnuih thi an si.\nPalik pawlin an simnakah himi Bomb puaktu ih lu tan khal Bomb puahnak hmun kiangte ah sar asi tiah an sim.Hi Bomb puak hin a kiangkapih rak um Car ziangmawzat khal a tisiat. Pakistan Interior Minister Rehman Malik cun hi bomb puakhi an ram Supreme Court Chief Justice an bantermi pawlin an hna ttuansal dingih Cozah an nawrnakih mitampi punkhawm nak hmunih puahter tum an si nan A Bomb paitu hin a tumtah nakhmun a thlenhlan ah a Bomb paimi hi a ti puakpangih a tumvekin a hlawhtling lo tiah a sim. Pakistan Intelligence pawlcun an ramsung khawpi hmun tinkim ah Tapung pawlin Bomb puah an tum ti an thei ruangah ramsung hmun pi pawimawh leh mipi vangtlang punkhawm nak hmun ah Scurity thazet ih retbet vivo a si ding tiah Interior Minister cun a sim.\nMadagascar Ram Buainak\nIndian Ocean, Africa ram naihlam ih ummi Madagascar ram khawpi Antananaviva, ih an President Marc Ravalomanana, ih Inn pakhat cu Mizan sunah an ram ralkap minung 100 hrawngin an kap ciamco ih.Hi President ih Inn kiltu Scurity pawlcu an tlanhlo thluh ih cumi hnu ah hi ralkap pawlhin an ram Centre Bank khal an lacih asi, Tu ah hin an President Marc Ravalomanana, hi an khawpi Antannanaviva, ihsi Km 15 hrawngih hla ah a relh laiih a mah Support tu minung tampi in an killai asi.\nAn ram Opposition Party hotu Andry Rajoelina, kum 34 micun an ram Cozah thar dindingih mipi thlawpnak a hmuh thu a puangih. Ralkap pawlin an President pai Inn an kahcu Ralkap cahnak hmangih Cozah hlawnthlak tumnak asilo ih.An President Marc Ravalomanana, cu an ram hruai vivo tu ah mipi Support tu a neilo ti langfiang tertu asi ati.\nHimi laiah President Marc Ravalomanana, ih thupuangtu cun Ralkap cahnak hmangih President hlawnthlak nak humhim dingin UN leh Africa Union pawl a dawr rero lai ati. Africa Union khalin ralkap Cahnak hmangih Madagscar, ram President hlawnthlak an tumcu a sawisel zetih Madagascar ram mipi cu an ramdan zahthiam dingin an ngenhai.\nMadagascar ramhi ram retheizet leh mipi vangtlang dinhmun niamzet vemi asiih Cozah hngetkhoh khal a dingsuak reithei dahlo.An ralkap pawlkhalhi an lung a rual cuanglo ih tui an President duhtu leh duhlo tu an umve ih an Preisdent cun a nunnak cu a derthawngzet asi tiah sim in, ka thihkhal asi len ram hrangah kathi dingasi tiah asimbet.


Einstein Special Relativity Theory le Nunnak | VCTH\nEinstein Special Relativity Theory le Nunnak\nHome » Cahram » Einstein Special Relativity Theory le Nunnak\nBy vcth on November 22, 2013.\nNi Siang Zing in kandung kum ah “Einstein Relativity Theory le Nun Diriamnak” timi cahram pakhat a rak ngan. Himi cahram sungah Einstein ih theory kha thahthimnak thawn sim fiangnak a nei. Cui theory kha leitlun kan nun diriamnak khal ah hmang a theih a si tin a sim. A sim mi theory ih a tlangpibik cu “without frame of reference, it is impossible to tell who is right” (zohthim dingih retmi thilri umlo in zo si a hman bik timi sim theih a si lo)” A sim duhmi cu zohthim/tahthim mi minung umlo in leitlun kan nunnak ah ziang tluk in kan hlawhtling timi hi thei theih a si lo. Tuni ah na hlawhtling le tling lo zo thawn na tahthim awk? Na rualpi maw, na sungkhat unau maw, mi farah pa maw? Bill Gates? Tahthimnak ih a hmang mi cu kan Falam pawl bawhlungsit kan rak thiam zet san a si. A sim mi cu Tial Hre ih bawhlung sit mi ciarbek lakah a tang, cui bawhlung a feh zet Hrangthio bualrawn ah pi 300 siseh la, Cui distance pi 300 cu boruak (space) e.g. thlapi parah tah sal seh la pi 300 a si nawn lo ding. Cuhlei ah can khal hi an feh dan an bang aw lo, thla pi parih ni khat le leitlun ni khat khal an bang aw lo tin a rak ngan. Himi cahram hi a tha zet, a si nan tahthimnak a pek mi le a theory fiang lo ahcun a cahram thaw zetin ei theih a si lo tin ka hmu. Curuang ah himi cahram ah Einstein theory le ziang ruangah caan hmun khat le hmun khat an bang aw lo? ziang ruangah thil a sau le tawi khal kan hmuh dan a bang aw lo timi ka sim hnu ah leitlun kan nun dan ah apply ka tuah ve ding.\nEinstein ih a hmin cu thei lo kan um lem ding ka zum lo. University a kai lai ah zaran tlawngta pakhat a rak si thu, Degree a lak hnu ih hnatuan a ngah thei lo thu ka thei tikah mak ka ti zet. University a kai lai ah an Lecturers (saya) pawl thu tamtuk a rak sut ruangah an Lecturers pawl ih huat a rak tong. Cu lai ah cun Lectures pawl ih reference letter tel lo in science lam ah hnatuan ngah a rak har zet. Einstein cu an rak ngan sak duh lo tikah hnatuan tha a hmu thei lo. A rual pa ih bomnak in Switzerland khawpi Bern sung ih um Patent (kei mah sersiam mi thilri a si tihih hmatpungtin nak) zung ah cazi hnatuan a ngah. Bern khawpi sung ih a rak um nak zin Salai Tawna ih “Kyauk Khin Lan” a timi ahcun Salai Tawna le Salai BA Thang thawn 2010 kum ah kan va leng. Cui cazi hnatuan phah ih a man can te ah leilungtlun a thleng ter mi papers pawl a rak suah. 1905 (Einstein ih mangbangza kum) ah papers pathum a rak suah.\n1) What is Light? Ni ihsin a ra mi tleunak timi hi ziang a si timi a rak sim fiang. Tleunak timi cu “photon” timi thil fate (particle) pakhat a vakvai mi a si tin a rak sim. Cui photon particle cu tuni ah TV, Laser ti vekah kan hmang.\n2) The Existence of Atoms? Thil fate tak te a si mi Atom a um thu le cui atom cu khawi mi tiat a si ti khal a rak tuat thei. Leitlun ih thil hmuahhmuah ih atoms pawl komkhawm awk mi lawnglawng an si. Einstein nih cui Atoms pawl nih cun thil fatete (small little dust particles can move like liquid) pawl tidai vekin an cangvai thei tin a rak sim. Cui kum thotho ah lei tlun ih hminthangbik Equation a si mi “E=mc2” Engergy (cahnak/ thazaang) le Mass (Htu-Hte) timi hi an thleng awk thei. “Energy can become matter” and “matter can become energy”. Thil fate atom pakhat nih Energy tamzet a suak ter thei, cui suak ter theinak ding ahcu nuclear reaction a tul. Arsi pawl ziang ruangah an tleu? Ni ruangah, ni ih a suah mi photon particles pawl cak zetin an pahawknak in Engergy tampi a suak ter, cui Engery pawl cu “mass” ah an thleng aw. Himi thilcang mi hi arsi pawl vang ter tu engine a si tin a rak sim.\n3) “Special Relativity Theory” timi caan (time) le boruak (space) timi hi pehtlaihawknak an nei. Himi papers pathum a suah hnu ah zohman in an rak thei thiam lo. University ih hnatuan ngah ding ih hnatuan tampi a apply rero lai thotho. A vanthatnak ah a papers suah mi cui san ih hminthang zet scientist a si mi “Max Plank” in a rak hmu ih Berlin ah an ko ih hnatuan an rak pek. Cui hnatuannak in cu leitlun kan hmuh dan a thleng ter mi ( 4) “General relativity theory” timi a rak suah in 1921 an Noble Prize a rak ngah. Hi mi theory nih boruak (space) timi hi a nem (flexible) a si tin a rak sim. Rabal ih tuahmi cabuai parah bawhlung ret aw la bawhlung cu a pil ding, kan boruak cu hivek a si tin a rak sim. Newton san ih kan tlolak cu a hgetkhoh (rigid) mi a si timi zumnak cu a rak sual. Cuhleiah Gravity timi ziangtin hna a tuan timi a sim fiang thei.\nEinstein Special Relativity Theory\nEinstein’s “Special Relativity Theory” cu a tanglam ih thuhrampi (principles) pahnih parih lak mi a si.\n1) Zohthimmi thil umlo in, zo si a hman, zo si a cawl, zo si a cang timi simtheih a si lo.\n2) Tleunak ih a ranzia cu ziang tik khal ah a hmun ringring (The speed of light is constant for all observers). Tleunak hnak ih rangin a feh thei mi universal ah a um lo.\nPoint 1 Simfiangnak\nA Point.1 hi ziang tinak a si? Tahthimnak kan lak ve pei uh. Ka rual tha Salai K Tin kha Yangon, Lanmadaw Bahosi veng ihsin Yuzana Plaza tlung dingah lineka (Hilux) a to. A to man cu San Siang nih a pek sak lo. A to mi Hilux kha 30mph (nazi pa khat ah peng 30) in punghman ten a feh kan ti pei. K Tin nih cun motor hmailam in Tennis ball motor a to phah ih hmailam ah 10mph in deng sehla, a mai hmuh dan ahcun tennis ball cu 10mph in a feh ding. A si nan zinkap ih a rak ding tu ka rual Salai Hubik nih cun K Tin ih deng mi tennis ball kha 40mph (30mph (motor) + 10mph (tennis ball)) in a hmu ding. Bahosi veng ih Mawshweli Beer dawr ah bawhlungsit zoh phah in an hmuh dan an rel sal ahcun an lungkim aw nawn lo. An hmuh dan a dangdang nan an pa hnih in an hman veve. Motor kan maung tikah kanmah cak vekin kan feh in kan thei aw lo. Kanmah siloin kan kiang ih lamzin, thingkung pawl cak zetin an feh in kan hmu sawn. A sin nan zinkap ih a ding mi pa cun kanmah le motor kha cak zetin kan feh in a hmu. Vanzam kan to tik khal ah kanmah cu kan cawl ih kan tang ih khua le mero pawl an feh sawn in kan hmu. Tlangleng cawlhhmun ah kan cawl ih a dang tlangleng pakhat kan zoh ih a cancan le khawi mi tlangleng sawn si a feh, kan to mi tlangleng maw, mi dang tlangleng si a feh timi kan thei thiam lo. Kan kiangkap ih stationary a si mi station, dawr tivek kan zoh lawng ah zo si a cang timi kan thei thei. Kan (frame of reference) hi station a si himi ahcun. Cumi station zoh lo in zo sawn si a cang timi thei theih a si lo.\nPoint 2 Simfiangnak\nSalai K Tin ih Hilux to mi kan zoh sal pei uh. K Tin nih tennis ball si nawn lo in motor hmai ah thawsalike (torch light) vang sehla tleunak ih khul (speed of light) cu 186,262miles/s (peng 182,262 kha second pakhat hnung in a feh) a feh ding. Hmai lam siloin passenger lam ah vun cerh lala seh la speed of light (light a vang rang zia) an bang aw thotho ding. Hu Bik ih lamzin kiang in cumi torch light ih a rangzia kha rak tah ve seh la Hu Bik thawn bang aw thotho in a hmu ding. Motor speed, motor a cang mi in light in a ranzia parah thu a nei nawn lo. Tu ahcun K Tin le Hu Bik cu an lung kim in hna ngam ten beer an in tlang thei.\nAsinan ziangtin himi a cang thei. Speed = Distance/ Time a siih an pa thum s, d, t cu pakhatkhat parah sirhsan in thleng aw ringring mi an si. Asinan khul timi a hmun ringring ding si le cu distance le time kan tah tik ah kan lung a kim lo tul ding. Speed constant a si ringring dingah distance le time timi hi an milh aw ruangah a si. Himi idea ruangih a pehtlaihmi cu caan hi a feh dan an bang aw lo (time can slow down), distance timi khal kan tah dan a bang aw nawn lo ding (length can contract in their direction of motion).\nTime Dilation (Tikcucan timi hi a hnu thei)\nSimple bik a si mi thlalang pa hnih le laser light thawn tuah mi nazi kan zoh pei uh. Laser light a tlun (A) le a tang (B) a feh tikah 1 second a kim kan ti pei. Himi nazi hi cang lo ten ret in a kiang in kan zoh a si ahcun laser light cu tlun/tang a feh tikah 1 second a si ih a feh zet cu L+L=2L a si ding. Himi nazi hi vanzam parah ret in vanzam a feh laimi kha leitlun ihsin kan zoh le ziang tin kan hmu ding? Himi nazi cu vanzam thawn an zam, hmailam ah an feh tlang tikah a light a feh dan kha tlun/tang a si nawn lo in V pungsan in a feh thlang. A distance kha sau deuh a feh thlang 2L a sin nawn lo. Speed of light cu constant a si ringring ruangah zuk 2 vanzam par ih nazi cu a hnu deuh in kan hmu ding.\nNazi an bang aw nan caan a siar dan an bang aw nawn lo. Himi leitlun dan ih cang mi thil cu “Time Dialation” tin an ko. This happens as a result of the nature of space and time. Vanzam parih a tomi pa nih cun a nazi a hnu deuh in hmu aw lo in, leitlun ih um pa nazi kha a hnu deuh in a hmu ding. A tlun in motor le vanzam to mi tahthimnak ka pek vekin a cang rero mi pa in a mah siloin, a kiang kap pawl cak zetin an cangvai in a hmu.\nLength Contraction (length timi a tawi thei)\nVanzam pathum speed of light tluk cak zetin an zam kan ti pei. K Tin thotho in a lai ta (No.2) a mawng. An vanzam tlun lam ah laster receiver an nei thluh. K Tin in laser light a lai in kap seh la a light cu bang rep ten No.1 le No.3 hnen ah an feh ding ih ziang hman dang lamnak a hmu lo ding. Asinan Hu Bik nih leitlun in rak zoh sehla K Tin ih laser light kha K Tin hmu mi vekin bangrep ten an ngah nawn lo ding. Hmailam ah an feh ruang ah No.1 ih hmaisa sawn a ngah ding, cule No.3 in mal te rei hnu ah a ngah ding. A laster light overall length kha a tawi deuh in a hmu ding. Curuangah Hu Bik cun a vanzam pawl cu tawi deuh in a hmu ding. Himi natural in a cang mi thil hi “Length Contraction” tin an ti, (Moving objects contract in their direction of motion. Like the time dilation effect, this happens as a result of the nature of space and time.) Ziang tlukin caan a sau deuh ding, ziang tlukin length a tawi deuh ding timi cu zaing tlukin na zam cak (speed) timi parah a thum aw. A caan a tawi dan ding le a length a contract dan ding cu Lorrent factor (Lorrent Equation) timi hmangin cekci zetin kan tuat thei. Himi thil cang mi hi theory menmen a siloin experiment tampi an tuah in a hman a si ti ah scientist tampi in an phuang.\nA si le Ni Siang Zing ih article kha kan zoh sal pei uh. Thlapi parih caan le leitlun caan a bang aw lo. Thlapi parih nikhat cu lei tlun ah ni 29.5 a rei. Ziang ah tile thlapi hnak in leilungpi cak sawn in a feh (ni a hel) ruang ah si. Tikcucaan timi cu a luang mi tiva vek a si, hmailam lawngah a luang, cun hmun khat le hmun khat ah an luang rate an bang aw lo. Falam bualrawn ih 50m kha tolak ih a feh mi vanzam cak zet par ahcun an sau dan an bang aw nawn lo ding. Himi theory le tahthimnak pawl le leitlun nun diriamnak a tahthim mi ka uar zet. Anih cun a nauhak lai laizo ih achinthuk a ei mi nun le tuni ih a nun a tahthiam awk ih a di riam aw zet. Kei khal himi theory in leitlun kan nun dan ah tahthimnak ka lak ve ding.\nEinstein cun kan universe pi ih kan hmuhdan le kan ruahdan pawl in thleng thluh. Amah rori khal in Pathian ih thil tuah dan hi ka thei tum mi a si tin a sim dah. Kei nih tla thil hmuahhmuah sersiamtu hi Pathian a si tin ka zum. Himi universe a sersiam dan le minung kan nun le kan tlanlennak in sersiam dan hi a bang awk in ka hmu. K Tin le Hu Bik an lungkim aw thei lo vekin, tu ni ah mitampi kan hmuh dan a dang cio e.g politics, religion, ideologies, policies etc.. Mi zapi ih kan lungkim mi thil hi a um thei lo. Kan ideology a hmanbik tin kan hmuh duh ruangah leitlun ral tampi a suak, minung tampi an thi zo nan zo hman kan hmanbik hrih lo, tu ni tiang. Democracy dan zumtu pa in Communism, Dictatorship etc.. hivek view nei pawl hi an sual ti ah a hmu. Asinan Communist pa le Dictatorship pa cun an hmuh dan a dang ih Democracy kha sual tin an hmu. Milai cun kan hmuh vekin mi an hmu thluh lo tikah mi aa tin kan zoh. Mithla ka hmu a si tin a au pa cu mithla a um ti zumlo pa cun mi aa/bum tin a hmu. Asinan a hmu ngaingai maw timi a thei lo. Nun diriamnak khal ah kanmah hnakin mithiam sawn thawn kan tahthimawk tikah diriamlonak a suak ter. Asinan, kan theih ding mi cu zo vek/ ziang vek te kan si khal le kan zaten hruaitu kan si thluh, mi nunnak ah ziang vek ten simaw a dang lam tertu kan si thluh, kan thei awk lo men thei, can tam pi cu. Himi theory cun universe hna a tuan dan lawng siloin minung kan nunnak khal ah apply tuah theih thotho mi a si tin ka hmu.


Aung San Suu Kyi Thu Buai Tuah Sak Sal - Chinland Today Media\nMay 16, 2009 2:00 am·0 comments\nBurma ram ralkap Cozah Opposition hotu Aung San Suu Kyi cu leng suak theilo dingih a ret mi dan pahbal ah puh a si ruangah thubuai tuahsak dingin thawng Inn ah hruai luh sal a si.\nAung San Suu Kyi hi tui thla ni 18 ah a thubuai rel dingin Courth ah hruai asi dingih, hi a thubuai ih thimlo coter a si ah cun kum 3 ihsin kum 5 tiang thawng thlak theih a si. Hi a thubuai an tuahsak nak san bik hi relzo vekin tui kan dung naite ih US mi John Yettaw kum 53 mi cu Aung San Suu Kyi Inn ah feh lutin zan hnih a um hnu ah Inya Lake leuh kai in a suak ih cumi lai ah kaih ngah asi ruangah Ralkap cozah cun kilhim nak dan pahbal leh ram dangmi kolut ih puh in thubuai an tuahsak nak a si. (Zuk: Suu Kyi a inn hmai ah )\nAung San Suu Kyi an kaihnak sanbik a thubuai hi thubuai pawimawh cu a silo nan hna kum 2010 ih Burma ram hril awknak ah Aung San Suu Kyi hi tel thei lo dingih an tuah duh nak asi pei maw? timi hi Burma ram sung politician pawl leh ram dang hruai tu pawl khalin an thusuh nak tumbik a si tiah BBC cun a sim.\nHi an kaihnak thubuai an tuahsak mihi Aung San Suu Kyi ih Lawyer pawlcun el an tumthu an sim ih John Yettaw hi a Inn ah lenglut hman sehla Inn neitu nu Aung San Suu Kyi in lengding ih a sawm mi a silo ah cun thubuai tuahsak theih nak ding a umlo tiah National League for Democracy (NLD) thupuangtu Nyan Win cun Suu Kyi ih Lawyer hnen ah a sim.\nHi US mi John Yettaw kum 53 himi Vietnam ram raldo nak khalih rak telzo Psychology lam zirmi Missouri ih ummi a si ih US Cozah cun himi pa hi Burma Cozah in a ram sungih tlawng siannak a pekmi a si ruangah himi pai par ah US Cozah cun thubuai tuahsak a tumlo thu a sim.


Salai Thawm Hlei Mang ( Pathawm ) thawn hmaitawn thusuhnak - Chinland Today Media\nNovember 3, 2008 11:10 pm·0 comments\nMalaysia ah Laimi pawl an anhai ti thei ruangah Salai Thawm Hlei Mang (Pathawm ) cu kan hnen ah a rak thleng. Veikhat hmuh veten nel um zet\nle mit hmai pan zet siamsi ten a um ih kawm a nuam nasa. Cuticun a riahnak\nImperialhotel ah lentlang cun va lengin hmaitawn thusuhnak a nei.\nLentlang : Na pa le na khua, tui na um nak khua pawl in sim thei pei maw?\nPa Thawm : Ka pa cu Rev. Hrang Kap Hnin a si.\nFalam ih pitling ka si. Unau mipa 2 le nunau 3 kan umih, keihi upa bik ka si.\nTui ka um nak hi Basel, Switzerland ah ka um.\nLentlang :Ziangmi hna na tuan ti in sim thei kem?\nPathawm : City mission kuthnuai ah tuan in ka tuanvo\ncu “Counsellor (kan tong cun Seelsorger anti) for Gastronomie workers in Basel”\n(Laitong cun Restaurants le Hotel hnatuan tu pawl hrang ih Pastor/Counselor\nphun kanti pei cu).mipum 70-100 karlak an si ih leitlun miphunkip biaknak pawlkawm an si.\nLentlang : Kawlram na um lai ah ziangtluk kanmiphun hrangah na rak pumpe aw?\nPa Thawm : Mandalay university ah kum thum nak ka kai lai ah 1988 buainak a rak suak. Cutik ah mah le um nak ciau Laitlang ah kan rak tlungih Falam peng tlawngta pawlkawm President ah in hril. CNF ah 1989-1992 tiang Finance Secretary ka tuan. CNF sungah then awknak a thlen hnu Delhi kan thlen hnu ah biaknak lam cangvaihnak le pawlkawm ah hotu lamah ka cangvai vivo.\nLentlang : Biaknak lam ah ziangmi degree na ngah?\nPathawm New Delhi ah BD ka theh, Switzeland ka thlen hnu ah biaknak lam ih hnatuan nak thawn pehpar in kumkhat ka kai bet.\nLentlang : Ziangtik kum ihsin Switzeland na thleng ?\nPa Thawm : 1995 Geneva meeting ka kai hnu tlung nawn lo in pian tawk pian ti in ka um lanta.\nLentlang :CNF ih nunnak tiang thap in hna na rak tuan lai ah na tuah ngah lo mi ti ih na seherh zet mi a um pang maw?\nPathawm:Ka tuan mi ah phur zet le huam zet in ka tuan ih, ka lung kim zet ko.\nLentlang : CNF le CNA ih danglam nak?\nPathawm CNF cu party lamzawng in sim nak a si ih, CNA cu ralkap an si.\nLentlang : Kan mipi in tuini tiang felfai zet in kan theihthei lo mi CNF sungih thenthek awknak a thleng mi hi in sim thei pei maw?\nPa Thawm : Dung lam thu cu a liam zo mi a si ih keimai duhdan cun sim rero ka duh lo nan,, thudik le thu fiang nan theih ding cu a tul ruangah a tawi zawng in ka lo sim ding. Kan CNF hotu bik parah pengdang kan unau pawl ih zum lo nak an nei, cucu nunau lam ah a si. Cumi thu cu thu dik a si le silo\nhawlsuak tu (inquiry) committee khal a rang thei bik in kan tuah. Cutivek in thuhla thaten le felfai ten hnatuan a si rero lai ah Pengdang kan unau (Hakha) pawl in keimah thleng in kai (kidnap) in tuah.\nCumi thuhla pawl pakhat hnu pakhat felfai ten le rualrem ten rel kan tum rero nan, kan duh vek in thil pakhat hman feh nawn lo in an mah ( pengdang ) pawl duhdan lawnglawng in feh an tum. Cutikah thu tha rel a theih lo ih kan tuan tlang thei lo. Curuangah kan mah le kan mah karlak ih thisen a luan hnak in kan nih cun thinna mitthli tlak cingin dung kan sip san. Keimah pakhat ruahnak ahcun kha mi kan lungrualnak a cem ni, kan miphun hrangih teima zet le kan miphun hrang beisei nak nei zet ih hna kan rak tuan mi cem ni cu tui ni tiang ih ka thin nat bik can a si tin ka ruat. Cutin ka lo sim tikah zohman thinnat ding a si lo ih, an mah khal huat ding a si cuang lo. Kan tuan pi lo a si khal le kan va do ding a si lo.\nLentlang : Tui na dinhmun ah kan miphun hrangah na tuan thei mi le na tuan rero laimi theih kan duh nan?\nPa Thawm : A tui ka um nak ah Association for Children Project in Burma timi pawlkawm ka din, an mah Swiss mi pawl thawn kan tuan tlang. Cumi pawlkawm cun Falam le Kalaymyo ih Hngaktah pawl ih an tulmi 80% kan zoh thei.\nCun ram leng um kan milesa pawl in Lailun Foundation kan din ih cumi ahcun tuini tiang Secretary ka tuan. Hi Lailun Foundation hi a tu kan tawn cuahco rero mi kan miphun hrangah hna tampi tuan thei mi le tuan lai mi kan nei. Kan hnatuan mi pawl cu\n(1)Kan Laimi san thuanthu ngan ding\n(2)Kan calai thanso nak\n(3) Kan miphun in harsatnak kan tawn tikah a cang thei tawk in a tul\ndandan in bawm ding. Kan tuan thei mi umsun le kan tuan ding\nhrimhrim a simi pawl kan tuan nak ah sumsaw le ruahnak thatha in rak pek ih in\nbawm dingin le tuan khawm dingah ka lo sawm.\nLentlang : Kan miphun in seherh nak ruangah in rak tlawngih lamzin fehnak man teh zo in, ziangmi pawlkawm in an lo bawm? Zianghmuah a cem?\nPa Thawm : Pathian in thlawsuah tampi in pek ih ka ratnak man cu keimah ten ka tum awk theh. Malaysia paisa Ringgit RM 9,000(Kyat ting kul hluannga ) hrawng a cem.\nLentlang : Malaysia na rat nak ihsin kan miphun hrang thathnemnak ziangmi a um ding tin na ruat?\nPa Thawm : Keimah pupak hrangah ka miphun le ka rualpi hlun pawl tla ka hmuh sal tik ah tampi ka lungawi. Cuihleiah Refugee thuhla thawn pehpar aw in CARC hotu le CRC hnatuan tu pawl siseh thu tampi kan rel khawm thei ih tampi thathnemnak a un mko ding ka zum. Nan umtu khawsak dan ngaingai khal ka lo hmuh tik ah ka diriam zet.\nLentlang : “Kan miphun hrang hna a tuan nak ah nupi neih a hngilh zo” an lo ti ih thungai a si maw? Cun Lai fala pawl in lawnglai a simaw tin in sut tu an tam hnuaihni ih ziangtinha?\nPa Thawm : Fala (rualpi ) cu ka nei ko.Pathian in rem a ti sile a rei hlan ah a mah Pathian in pumkhat ah in kawm ko ding tin ka ruat. ( A fala thlalak cu KLIA airport ihsin a pawksuak zik lawngah in hmuh, kan khawpawl ti dan cun ” mifa maifa fala hmeltha a si ” Amah lawngte Laifala a sile silo cu kan sut theihhngilh riai.)\nLentlang : Malaysia um kan Laimi pawl hnenah thucah na duh mi?\nPathawm : Kan mino pawl in mahte kan kilkhawi awk thim nak le kan tuanvo( Self control & Responsibility) thei le tuan dingah cah ka lo duh. LCF nan cangvaihnak hi faktlak nak tampi ka hmu. Mino pawl in mahte kan kil khawi awk thiamnak kan si ti thei in midang Organazation pawl thawn pawlkawmnak nei thei uhla duh thusam a kim bet dingih Pathian hrang hnatuan nak ah a hnget khauh vivo ding,\nLentlang : Hitivek in bangzet le ithmu khawp lo cingten na can tampi in pek mi parah le kan miphun parah duhsaknak thu tampi in sim ruangah kan lungawi.\nPa Thawm : Kei khal ka lungawi.\nFala In Ziangtin A lo Duh Thei Ding?


Lainatnak lungthin thawn Mai Sui Hlei Tial topi ṭanpitu an tam | Falam Online Media\nLainatnak lungthin thawn Mai Sui Hlei Tial topi ṭanpitu an tam\nOctober 8, 2020 October 8, 2020 Ni Hnem Sung\t0 Comments\nMalaysia ram inn dot 9 ihsin tlak ruangih nunnak cem kan unau Chin fala Mai Sui Hlei Tial ruak cu Thantlang cozah le khuasung ṭuanvonei pawl ih phum ternak lamziin kap ihsin Thlanmual pangai ah felfaiten vui suak a si zo ih a thuanthu hin leitlun hmuntinkim ih um Chin mi pawl lung a tham zet ih a tantami sungkhat unau hrang ih bawmduhtu an tam vivo.\nChin ram duhdawttu leitlun hmuntinkim ih um Chin mi pawl in tohpi ṭanpinak thawn an bawm cio ih bulpak ih bawmtu le pawlkom zawng ih bawmtu khal an tamzet.\nThe Chinland Post tawlrelmi bawmnak\nThe Chinland Post in Mai Sui Hlei Tial ih tantami sungkhat unau ṭanpi nakah ti`n gofundme website hmang in leitlun hmun tinkim ih um Chin mi hnen ah bawmnak a dil sak ih tumtahmi US $5000 cu nikhat hlan ah a kim cih thei. Tu ah, TCP ih tawlrelmi bawmnak cu US $7353 a kim zo ih bawmduhtu hrangah October 12, Kawlram zinglam 11 tiang bawmnak pek a theih lai tiah thuthannak an nei cih.\nFalam Christian Church of Indianapolis Inc lam khal in Mai Sui Hlei Tial riahsiatpinak ti`n sumsaw khongnak an nei ih October 8 zaanlamri ah tumtahmi US $ 10,000 luan ah $8000 hrawng an dong zo a si.\nFalam Christian Church of Indianapolis Inc tawlrelmi bawmnak\nZiang ruangah Paisa an khong sak?\nMiharsa sungkua an siih Mai Sui Hlei Tial cu a nauhak te lai in sungkhat unau cawm dingin Malaysia ah kuli hlawh dingin a feh.\nSungkhat unau cawmnak dingah harsa tuar in mi ram ah hna a ṭuan ih vansiatthlak zetin September 29 ah a um nak Malaysia ram inn dot 9 in a tlak ih a nunnak a cem.\nAruak cu a mah suahsemnak Thantlang khua ah phum dingin tlunpi a siih natnak ruangih thi mi a si lo timi Ca an keng nan Thantlang cozah le khuasung ṭuanvonei pawl cun Covid 19 boruak puhmawh in khua sung ah luhpi an siang lo ih rannung men bangin lamziinkap ah a ruak an phum ter.\nChin nunphung thawn kalhawmi miruak phum aw ter dan thu ah le rannung men bang ih lamziin kap ih ruak vui ter thu ah leitlun hmun tinkim um Chin mi pawl an lungawi lo ih Thantlang cozah le khawsung ṭuanvonei upa pawl cu Online ah nasazetin an soisel.\nChin media le mipi aunak thawng in Mai Suak Hlei Tial ruak cu Thantlang thlanmaul ah ṭhawn siang a si sal ih caan tawkmawi tawlrelnak an nei hnu ah a ruak cu tluang zetin an vui thei sal a si.\nHivek dinhmun a si ruangah Leitlun hmuntinkim ih um Chin mi pawl cun mithi tei` harsatnak an tong mi pawl cu tuarpi le riahsiatpinak langter in topi ṭanpinak an tawlrel sak a si.\nSumsaw thawn riahsiatpinak na lang ter duh le a tang link khi hmet aw…..\nThe Chinland Post tawlrelmi gofundme\nFalam Christian Church of Indianapolis Inc tawlrelmi riahsiatpinak\n← Lal cuhawnak ah Rohingya refugees pali an thi ih 20 lenglo in hliamhma tuar\nRalring : Covid 19 boruak ah Bumawnak Thar a Lar →\nNi 3 sung ah Chin ramkulh pengṭhen 2 ah CDM tuah thar palik 22 um


Lungawite ih Ton awk Saalnak - Chinland Today Media\nJune 20, 2009 8:24 pm·0 comments\nBawi tokham ihsin aw ringzet ka thei ih, “Pathian umnak inn cu minung hnenah a si zo. Amah cu an hnenah a um dingih annih cu Amah ih minung an si ding. Pathian Amah rori an hnenah a um dingih an Pathian a si ding.” – Thuphuan 21:3\n– Esther 1-2\n– Tirhthlah 5:1-21\n2002 kum ah Elizabeth Smart cu Utah ih an inn ihsin tangka thawn tlen saal dingin an fir hlo (pianpisuai). Amah zoh ringringtu nupate hmai ah vaivuan in a um. Thla 9 a rei hnu ah an tong ih inn ah an hruai saal. A innsungsang pawl ih an ruahsanzetmi le an hngakhlapzetmi lungawiza ton awk saalnak a si.\nThuphuan Cabu sungah Johan in van thar le lei thar a hmuhnak thu le hmailam ih Bawipa thawn kan ton awk saalnak ding thu a ngan (Thuphuan 21:1-5). Cuih thilcangmi pawl cu hih leitlun ah si loin Pathian le a minung pawl sunlawinak thawn famkimzet ih kumkhua um tlangnak ding thu a si.\nPathian an lakih a um tikah sualnak ih suahpimi riahsiatnak, thihnak, natnak le tthen awknak pawl cu an hlo thluh ding. Daan hlun cu a hlo dingih a famkimmi Daan thar a ra ding. Bible in, “Zoh aw! Pathian umnak inn cu minung hnenah a um zo. Pathian Amah rori an hnenah a um dingih an Pathian a si ding” a ti. Cule Bawi tokham parih a totu in, “Zoh hnik uh, ziang hmuahhmuah a thar in ka tuah a si,” tiah a ti (Thuphuan 21:3, 5).\nNi khat ni ah Vancung ih kan Pa thawn lungawizet in vancungram ah ton awknak kan nei ding. Ziangtluk lungawiza ni a si ding ti ka ruat baan lo.\nNi tlaknak raal khat ah lungawiza ton saalnak hmun,\nA feh cia kan duhdawt mi pawl thawn;\nKhih ram nuam ah tthen awknak a um nawn lo ding,\nNi tlaknak raalkhat ah a kumkhua in.\nLeitlun daan cu tthen awknak a si ih\nVancung daan cu ton awk saalnak a si.


Kutthlak tuar Laimi Aizawlah - Chinland Today Media\nApril 30, 2009 5:47 am·2 comments\nAizawlih tlawng kan palai hnen ihsin thu kan dawn dan in, mani 29th April 2009 ahkhan, Aizawl Civil Hospital ah kan Laimi tlangval pakhat cu kutthlak tuar in ret a si. Kan palai hnen ihsin thu kan dawn dan in, hi an kut thlak mi hi Tuikual (N) Veng ah sar a siih, a sartu hnen ihsin kan palai in thu a dawn dan in, “Mizan kha bawhlung puai tha zet a suak ih, cumi zoh in zanlai 2:00 AM tiang lai kan meng nan, thawm vang ziang hman kan thei lo, zan dang ahcun sualaw, kawkaw thawm cu a thang thei zet nan, ziangdang hman thawm kan thei lo. Zing ka it lai ka nu in in ra thang ih, thohnik aw, kan in hnuaiah bawm tul an um in tiih, ka tho ih, ka thei tawk in ka bawm cu a si ko, cun zinglam nazi 7:15 AM hrawng ah zato kan thlen” tiah, mi tamsawn in hi mi na (Kutthlak tuartu) hi a tla ih an neih lai ah a sim.\nA thok lam ahcun, hi kuattuartu hi khui lam mi a si ti theih a si lo. Kan Laimi lak ih rinsan um zet le kan upa tamsawn in, theih tum in, biak a theih can tinten thu an sut ih, kutthlak tuartu hi a lu ah hriamhma a nei tam deuh ih, thil tam sawn a hminsin thei lo, curuangah a sungkhat unau vek ih a simmi tam sawn khal zoh an si nan, a theitu ngaingai an rak um lo. Kan Laimi lak ihsin mi tlawmngai tam sawn in thu an theih ihsin an zoh ih, a sinak le a sungkhat unau hawl suah a si hlan tiang in, a zohtu hi milai 200 leng lo an si thu, zingpit ihsin rak buaipi tu Henry Chinzah cun a sim.\nAmah rak sar tu le tlawmngaiih zato panpi tu, Pu C. Lalrinsanga, Tuikual ih um sim betnak ah, “Ka hmuh pek ahcun, kan lei dawlmi ihsin tla si dingin ka neih nan, hmansehla a bawngbi ih thisen kai le, a hmai pem pawl ka zoh cun, kutthlak tuar in, amah kutthlaktu pawl hin an hlon asilole, amah sawn tlan in, a relh sawn ding a bang, a ihnak kiangkap ih thisen pawl khalin cui hmun ih tla si awm in an lang lo” tiah kan Chinalnd palai hi a sim.\nCutin, kan Laimi, Kohhran lamih upa pawl, LCF Pastor le Upa thahnem tawk zet pawl ih tlawmngai nak thawng in, a nu le pa khal theih suah vivo an siih, amah na tuartu bik khal biak theih in a hung um vivo, a na tuartu ih sim dan vekin, “Lalsanhim ka siih, ka pa cu, Khaw Tin Thang a siih, ka nui hmin cu Van Lal Buk an si. Unau pali kan siih, mipa 3 le nunau 1 kan siih kei hi Cung Uk ih u ka si. Tu hi ka nu le pa cu Falam, Pathangkhan ah kan um. Kei hi Aizawl ah rualpi pawl hnenih um kual vivo ka siih, ka u leiba mallai tang dilih ka suahnak ah, mipa pahnih (2) in kut in thlak a si” tiah kan palai a sim.\nCutin a sungkhat nai awm ih theih mi pawl ruat phah vivo in, Tuithiang Veng, Aizawl ih um cu mi tlawngngai pawl in an vung hawl suak hnu ah, kan upa pakhat in a nu le pa khal Kawlram, Falam ih um cu sim theihnak a neih sak a si.\nAmah relawkdan in, Lalsanhim hi kan Palai in a tlunsan tiang a taksa ah harsatnak le na zet a um lo ih, a dam lohli beisei pi um zet a si.\nNB: Hivek ramdang ih kan um can ih, harsat mangbangnak kan tuar tikah, kan Laimi hi kan Laimi parah an va tha in, tlawm an va ngai thei so, ti theiih, kan thlennak hmunkipah hnamdang lak ih hmin pe aw men lo in, kan Laimi rori bel tu kan si hi a thupi zet. (Edtr).\nMero ruangah mi 6 an thi zo\nFalam Ah CNF Hotu Dr. Za Hlei Thang Le Rualpi Hmuaknak Nei Tum\non April 30, 2009 at 12:34 pm\nAizawl ih kan laimi um pawl le LCF pastor nan ti ttha riai. Pathian in mi harsa bawmtu lo ret vivo hai hram seh.\nCT palai le LCF upa le Laimi harsat ih tuamhlawmtu pawl\nparah lungawi um ka ti tuk.


Hmuh Hmaisabik Parih Ruahnak - Chinland Today Media\nOctober 23, 2010 1:10 am·0 comments\nA lenglam zohnak in thu tthen hlah uh; thudik a sinak zoh in thu tthen uh,” tiah a ti. John 7:24\n– Jeremiah 1-2\n– 1 Tim. 3\nKan dung nai ih Nitin Thlarau Rawl ah T-Shirt angki parah “Duhdawtnak cu a sungtu pawl hrangah: (Love is for losers)” ti ih nganmi a hruktu fala nu pakhat ih thu ka ngan. Cumi sungah cuih thu cu riahsiatza a si thu le a thuken cu tuarnatnak a si thu ka ngan.\nKa casiartu sungin nu pakhat in phundangzet in a rak laakmi ka hmu ih ka lauzet. Ca i kuat ih, “Ka fanu le a rualpi pawl cu tennis lektu an si ih cuti ih canganmi T-Shirt angki hrukin an lek ttheu. Tennis leknak ah hmat ngahmi nei lo cu “Love” ti ih siar a si. Hmat na ngah lo asile “Love” ti na si dingih na sung tinak a si. Curuangah tennis leknak ah “Love” ti cu sung tinak a si,” a ti. Cu minu ih ca i kuatmi in cuih ttong thawn pehpar aw in ruahnak thar i pek.\nHih ka hmuhtonmi in ziangkim ah zamrangzet ih thutthen cu a sual thei ti i theihter. A famkim lomi le theih fiang lomi parah hrambun tahrat in thutthennak tuah cu a palh thei ih midang hrangah a ttha lomi le mannei lomi um daan a suakter. Cule cuti vek thutthennak in midang napi in a siatsuah hngai thei.\nA dik lo ih thutthentu pawl hnenah Jesuh in, “A lenglam zohnak in thu tthencat hlah uh, thudik a sinak zoh in thu tthen uh,” tiah raalrinnak a pek (John 7:24). Kan thutthennak cu a dikmi le a hmanmi thutthennak si dingin kan raalrin a ttul. Thutthennak cu thuhla dik theihmi parah le a dikmi thinlungput (Khrih lungput) neih ih tuah a ttul. “Dingte ih thutthen cu nehtu pawl hrangah a si,” timi thuken (motto) kaihnget dingin napi in zuam aw. – Bill Crowder\nNa hmuhmi thu ol te’n va tthen hlah,\nNa theih hmaisa thu puan te’n laak hlah;\nTheih sual awknak a karh sin thei,\nThudik thei fiang hmaisa lo ahcun! – Sper\nRuat ttha ta lo ih thutthennak cun\nsimfiang saalnak a ttul ttheu.\nMANGBANGNAK A SI\nTtong Hi A Thupi Maw?


Tuu - Chinland Today Media\nAugust 1, 2012 2:37 am·0 comments\nBible Siar Ding: Saam 100\nKan zate in a hlomi tuu bangin kan vakvai, kan duhnak zin ciar a kan feh. Asinain Bawipa in cawhkuannak cu a parah a thlenter, kan tuar dingmi kan tuarman cawhkuannak cu! – Isaiah 53:6\nRannung pakhatkhat thawn minung kan nunnak hi vun tahtthim ding tibang sehla tuu ngelcel hi kan hril pei maw? Tuu pawl cu bawmtu nei lo, ttihnung le lungruhzet an si. Annih cun anmah khaltu tuukhal kha ei ding rawl ngah theinak dingah an hngauhsan rori si ko, ih anmah siatsuah theitu raal cu anmah te kham le do thei an si lo.\nPathian in tuu thawn in tahtthim duhnak san hi ahleice in tuu pawl hi mahte hloral an hman ruangah si ding. Kannih cu Yahweh Robi in zianghman sammi um lo hram hring umnak in khalhnak hmun rori ihsin tlan hlo kan si ih hrampi hring sawn umnak kanmahte kan hawl. Humhimnak tuu-rual lakin kan suak, kan thlarau siatsuah theitu raal pawl ih bum le thlem ol dingin a peu in kan nung.\nTuukhaltu hnenih kan kir saal theinak ding cu kan ruah baan tawk le a man kan pek theimi lakih mankhungbik a si. Pathian in kanmai’ ai-awh in a man a pek – Amai’ Fapa Neihsun a man a pek – A tuu-rual lakih kan thlen saal theinak dingah!\nA tuu-rual lak ihsin kan suah caan hmanah, Yahweh Robi cun nun in sim, tuukhal in a kianghrol hmangin lungruh tuu pawl a koih kir saal bangin. Amah kan naih saal theinak dingah kan parah harsatnak thlenter khal in siang, tuukhal in vaksuak tammi tuu ih ke kha a kianghrol ih a vuak bangin. Cucing cun tuukhal cun hliamhma tuarmi tuu pawl cu amah thawn naih te’n a umter ih tthazet in a tuamhlawm.\nYahweh Robi ih duhdawtnak au-aw cun ramhlapi ih um hramhring ih bumnak le leemnak au-aw hnakin kan hna sungah thlum sawn in in hruai a si.\nYahweh Robi, ka Tuukhal ih aw hnakin hih leilung ih bumnak aanka neem ka ngai sawn pang ttheu ti ka sualnak ka phuang a si.\nTuni ah ziangti’n so ka Tuukhal ih aw cu naihsin ih ka ngai ngah thei ding?\nVate Hrang Lawng


Ka Lung A Awi Bawipa - Chinland Today Media\nMarch 30, 2010 10:38 pm·0 comments\nBawipa ih hnenah lungawithu sim uhla A hmin cu aupi uh; A thil tuahmi cu miphun zate hnenah sim uh. -Saam 105:1\n– Thutthentu 7-9\n– Luka 5:1-16\nRBC Pathian hnattuannak ah human resoures team cu hnattuantu pawl thawn pehpar in ahleice ih ttuanvo latu an si. Hnattuantu pawl lungawi aipuang ih um dingin thapeknak program an tuah.\nCuih program cu “Thank You Card” timi lungawithu simnak card an rak tuah cia. Hnattuantu pakhat in zung sungah thil ttha a tuahmi kha a dang pakhat in a hmuh tikah cuih Thank You Card cu a laak ih a parah lomnak ca ngan in a cabuai ah a ret sak. Zung ra kai tikih cabuai parah cuvek lomnak ca ra hmuh cu ziangtluk in a nuam!\nHnattuan pakhat tthazet in ttuan ttheh tikih lungawinak cu a mak lo maw? Thinlung takte ih lomnak cun sunnihlawh mi a nuamter lo maw? Midang na pehtlaih daan a phundangter deuh lo maw? Na hnattuanmi a ttha ti men lawng si loin midang ih theihmi si na hlawh lo maw?\nMikip in lungawithu sim ding cu an duh cio. Pathian khal in a duh. A hnenih lungawinak kan langtermi parah kan Pathian a lungawi. A hnenah, “Ka lungawi” kan ti ding a duh. Paul in, “Ziangvek dinhmun khalah lungawithu sim uh, cumi cu Khrih Jesuh sungih nan nunnak ah Pathian ih a lo duhsakmi a si,” a ti (1Thess 5:18). Hebru cangantu in, “Pathian hnenah lungawinak langter uhla, a lungawi zawngin Amah cu upatnak le ttihzahnak thawn biak uhsi!’’ a ti (Hebru 12:28).\nPathian thawn pehtlaihnak ttha nei dingin lamzin hawl aw. Lungawithu sim cu Amah biaknak hrampi a si kha hngilh hlah. – Dave Branon\nAmah cu biak in sunloih uhsi!\nSunlawinak le huham zatet, fimnak le cahnak zate;\nSunlawinak le thluasuah hmuahhmuah, vancungmi tlunah,\nCem thei lo A duhdawtnak lungawi thusim a dai lo ding. -Wesley\nPathian ih cohlan tlak biaknak tthabik cu lungawinak thinlung in a si.\nA Siabik Dinhmun\nKhat Le Khat Theihthiam Awknak